sagorsarker/bangla-wikipedia huggingface dataset:
স্লোভেনীয় ভাষা

স্লোভেনীয় ভাষা (স্লোভেনীয় ভাষায়: slovenščina "স্লোওয়েনশ্চিনা") ইন্দো-ইউরোপীয় ভাষাপরিবারের স্লাভীয় শাখার দক্ষিণ দলের পশ্চিম উপদলের একটি ভাষা। অন্য সব স্লাভীয় ভাষার মত স্লোভেনীয় ভাষাও প্রত্ন-স্লাভীয় ভাষা থেকে উৎপত্তি লাভ করেছে। লাতিন লিপিতে লেখা ১০৯০ সালের স্লোভেনীয় একটি উপভাষার লিখিত নিদর্শন পাওয়া গেছে। এগুলি সমগ্র স্লাভীয় সাহিত্যেরই প্রাচীনতম নিদর্শনগুলির একটি।
স্লোভেনিয়ার প্রায় ১৮ লক্ষ লোক স্লোভেনীয় ভাষাতে কথা বলেন। এছাড়াও ভাষাটি ইতালি, অস্ট্রিয়া, সার্বিয়া, ক্রোয়েশিয়া, এবং বসনিয়া ও হার্জেগোভিনাতে প্রচলিত। সব মিলিয়ে বিশ্বে ২০ লক্ষেরও বেশি লোক স্লোভেনীয় ভাষাতে কথা বলেন। স্লোভেনীয় ভাষার সাথে পার্শ্ববর্তী ক্রোয়েশিয়ার কায়কাভীয় ভাষার বেশ মিল রয়েছে। এই দুই ভাষার বক্তাগণ একে অপরকে বেশ ভালভাবে বুঝতে পারেন। এছাড়াও চাকাভীয় ক্রোয়েশীয় ভাষার কিছু উপভাষার সাথে স্লোভেনীয় ভাষার ব্যাকরণগত ও শব্দগত মিল রয়েছে।
স্লোভেনীয় ভাষা স্লোভেনিয়ার সরকারি ভাষা। তবে যুগোস্লাভ শাসনের কারণে অধিকাংশ স্লোভেনীয় বক্তা সার্বো-ক্রোয়েশীয় ভাষাতেও কথা বলতে পারেন। স্লোভেনিয়ার সরকারী, সামাজিক এবং ব্যক্তিগত পরিমণ্ডলের সর্বত্র স্লোভেনীয় ভাষা ব্যবহৃত হয়। ভাষাটিতে বহু সংবাদপত্র, ম্যাগাজিন ও বই প্রকাশিত হয়।
অতীতে স্লোভেনীয় ভাষা লিখতে গ্লাগোলিটিক বর্ণমালা ও লাতিন বর্ণমালা-ভিত্তিক বিভিন্ন বর্ণমালার প্রচলন ছিল। পরবর্তীতে বর্ণমালা নিয়ে মতানৈক্য দেখা দিলে ১৮৩৫ সালের দিকে একটি স্লোভেনীয় কৃষি পত্রিকা গায়-এর লাতিন বর্ণমালা (মূলত ক্রোয়েশীয় ভাষার জন্য প্রণীত) ব্যবহার করা শুরু করে, এরপর স্লোভেনীয় বর্ণমালা গায়-এর বর্ণমালার উপর ভিত্তি করে সংক্ষিপ্তাকারে পরিমার্জিত হয় কারণ ক্রোয়েশীয় ভাষার বেশ কিছু ধ্বনি স্লোভেনীয় ভাষায় নেই। নিম্নে স্লোভেনীয় বর্ণমালা দেখানো হল:
লক্ষণীয় যে, স্লোভেনীয় ভাষায় 'Lj lj' ও 'Nj nj' এর অস্তিত্ব থাকলেও এরা স্বাধীন বর্ণ হিসেবে স্বীকৃত নয় কারণ এরা সার্বো-ক্রোয়েশীয় শ্‌তোকাভীয় ভাষার মত আলাদা ধ্বনি বহন করে না। 'Dž dž' বিদেশি শব্দের ধ্বনি লিখতে ব্যবহৃত হয় তবে স্লোভেনীয় ভাষায় এটিকেও আলাদা বর্ণ হিসেবে বিবেচনা করা হয় না। যুগোস্লাভ শাসনের কারণে স্লোভেনিয়াতে সার্বিয়া, বসনিয়া-হার্জেগোভিনা ও ক্রোয়েশিয়া থেকে আগত অনেক মানুষ রয়েছেন যাঁদের নামে 'Ć ć' ও 'Đ đ' বর্ণদ্বয় রয়েছে, তাই স্লোভেনীয় ভাষায় সার্বো-ক্রোয়েশীয় নামের ক্ষেত্রে এই দুই বর্ণ অপরিবর্তিত রেখেই ব্যবহৃত হয়। তবে স্লোভেনীয় ভাষায় এদের উচ্চারণ 'Č č' ও 'Dž dž' এর মতই।
যদিও গায়-এর লাতিন বর্ণমালার প্রণয়নের কারণে স্লোভেনিয়ার বর্ণমালা নিয়ে তদানীন্তন অনৈক্য দূরীভূত হয়েছিল তথাপি এই বর্ণমালা স্লোভেনীয় ভাষার জন্যে উপযোগী নয় বলে কেউ কেউ মনে করেন। এর একটি কারণ হচ্ছে স্লোভেনীয় ভাষার সকল ধ্বনি বর্তমান বর্ণমালা দিয়ে ঠিকমত প্রকাশ করা যায় না। যেমন, ধ্বনিটি ক্ষেত্রবিশেষে 'L l' বা 'V v' দিয়ে লেখা হয়। আবার 'E e' ও 'O o' শব্দভেদে বিভিন্ন স্বরবর্ণ বহন করে।
ফিডব্যাক

ফিডব্যাক ঘটে যখন একটি সিস্টেমের আউটপুটগুলিকে কারণ-এবং-ইফেক্টের একটি চেইনের অংশ হিসাবে ইনপুট হিসাবে ফিরিয়ে দেওয়া হয় যা একটি সার্কিট বা লুপ গঠন করে। সিস্টেমটি তখন নিজের মধ্যে "ফিড ফিড" বলা যেতে পারে। প্রতিক্রিয়া সিস্টেমে প্রয়োগ করার সময় কারণ এবং প্রভাবের ধারণাটি সাবধানে পরিচালনা করতে হবে:
রেনেসাঁ (বাংলাদেশি ব্যান্ড)

রেনেসাঁ বাংলাদেশের একটি অন্যতম জনপ্রিয় ব্যান্ড যা ১৯৮৫ সালে গঠিত হয়। ১৯৮৫ সালে নকীব খান সোলস ছেড়ে ঢাকায় আসার পর এই ব্যান্ড গঠন করেন। প্রথমদিকের সদস্যদের মধ্যে এতে ছিলেন নকীব খান, ফয়সাল সিদ্দিকি বগী, পিলু খান (নকীব খানের অনুজ) , কাজী হাবলু, মোটো, মামুন
১৯৮৫ সালে বাংলাদেশের রক ব্যান্ড সোলস ছাড়ার পর নকিব খান রেনেসাঁ গঠন করেন। ব্যান্ডটির প্রথম অ্যালবাম প্রকাশিত হয় ১৯৮৮ সালে। 
নকীব খান বলেন- ‘তখন দেশে রক গানের জোয়ার চলছে। আমরা চাচ্ছিলাম সেখান থেকে বেরিয়ে এসে নতুন কিছু করতে। মেলোডিয়াস, শক্তিশালী লিরিকস নিয়ে বাংলা গান করতে আমাদের দারুণ আকাংঙ্খা হচ্ছিল।’ রেনেসাঁর অন্যতম সদস্য নকীব খান বলেন, ‘যেহেতু আমরা সবাই চাকরি নিয়ে ব্যস্ত থাকি তাই একটু সময় নিয়ে অ্যালবামের কাজগুলো করতে হয়। তা ছাড়া আমাদের ব্যান্ডের সবাই গানের ব্যাপারে খুবই সিরিয়াস। গানের গুণগত মানের ব্যাপারে আমরা কখনোই আপস করতে রাজি নই।’ নকিব খান ও পিলু খান “টু বি কনটিনিউড...” নামের একটি ছবিতে ‘তোমার কষ্টের চিৎকারে জন্ম নিলাম আমি’ শিরোনামের গান গেয়েছেন যে ছবিটি পরিচালনা করছেন ইফতেখার আহমেদ ফাহমি।
২০০৯ সালে এবিসি রেডিওর ঈদ আনন্দ আয়োজনে স্টুডিও কনসার্টে অংশ নেয় রেঁনেসা ব্যান্ড।
দলছুট

দলছুট একটি বাংলাদেশী পপ রক ব্যান্ড দল, যেটি ১৯৯৬ সালে বাপ্পা মজুমদার ও সঞ্জীব চৌধুরী দ্বারা ঢাকায় প্রতিষ্ঠিত হয়।
১৯৯৭ সালে, দলছুট তাদের ১তম অ্যালবাম বের করে "আহ্"।
২০০০ সালে, দলছুট তাদের ২তম অ্যালবাম বের করে "হৃদয়পুর"।
২০০২ সালে, দলছুট তাদের ৩তম অ্যালবাম বের করে "আকাশ চুরি"।
২০০৭ সালে, দলছুট তাদের ৪তম অ্যালবাম বের করে "জোছনা বিহার"।
২০০৮ সালে, দলছুট তাদের ৫তম অ্যালবাম বের করে "টুকরো কথা"।
২০১০ সালে, দলছুট তাদের ৬তম অ্যালবাম বের করে "আয় আমন্ত্রণ"।
২০২৪ সালে, দলছুট তাদের ৭তম অ্যালবাম বের করে "সঞ্জীব"।
অর্থহীন (ব্যান্ড দল)

অর্থহীন বাংলাদেশের অন্যতম একটি ব্যান্ড। এই ব্যান্ডের প্রতিষ্ঠাতা এবং দলনেতা সুমন। ১৯৯৯ সালে শুরু হওয়া এই ব্যান্ডের এখন পর্যন্ত ৮টি অ্যালবাম প্রকাশিত হয়েছে। তাদের প্রথম অ্যালবাম ত্রিমাত্রিক প্রকাশিত হয় ২০০০ সালের এপ্রিল মাসে। শুরু থেকেই অত্যন্ত জনপ্রিয় এই ব্যান্ডের সবগুলো অ্যালবামই বেস্ট সেলিং হয়েছে। এখন পর্যন্ত তাদের শেষ অ্যালবাম ফিনিক্সের ডাইরি প্রকাশিত হয় ২০২৩ সালে। মূলত রক ব্যান্ড হলেও তারা এখন হেভি মেটাল গানও করছে।
জাতীয়তাবাদ

জাতীয়তাবাদ একটি আদর্শ যেখানে জাতিকে মানব সমাজের কেন্দ্রীয় অবস্থানে স্থাপন করা হয় এবং অন্যান্য সামাজিক ও রাজনৈতিক আদর্শকে জাতিগত আদর্শের পরে স্থান দেয়া হয়। জাতীয়তাবাদ একটি জাতির সংস্কৃতি রক্ষার্থে ভূমিকা পালন করে এবং জাতির অর্জনসমূহকে সামনে তুলে ধরে। এসব বিষয় বিবেচনা করলে জাতীয়তাবাদ ইতিবাচক ও নেতিবাচক দুইই হতে পারে।
জাতীয়তাবাদ শব্দটি ইংরেজি "ন্যাশনালিজম" শব্দের বাংলা পরিভাষা। ন্যাশনালিজম শব্দটি ১৮৪৪ সাল থেকে ব্যবহৃত হতে থাকে, যদিও জাতীয়তাবাদ মতবাদটি আরও আগে থেকে চলে আসছে। ১৯শ শতাব্দীতে এই মতবাদ গুরুত্বপূর্ণ হয়ে ওঠে। মতবাদটি এর অন্তর্নিহিত অর্থের কারণে ১৯১৪ সালের পর থেকে নেতিবাচক রূপ লাভ করে। গ্লেন্ডা স্লুগা বলেন, ২০শ শতাব্দী হল জাতীয়তাবাদের মোহমুক্তি এবং আন্তর্জাতিকতাবাদের উন্মেষের সময়।
জাতীয়তাবাদের ধারণা নানামুখী ইতিবাচক পরিবর্তন এনে থাকে। ইতালিয় রাষ্ট্র দার্শনিক নিকোলা ম্যাকিয়াভেলি জাতীয়তার ভিত্তিতে রাষ্ট্র গঠনের ধারণা দিয়েছিলেন। ফলে বর্তমান বিশ্বে জাতীয়তাবাদী রাষ্ট্র গড়ে উঠেছে। পূর্বের রাষ্ট্রগুলো ছিল নগর রাষ্ট্র। এছাড়াও জাতীয়তাবাদ মানুষকে ঐক্যবদ্ধ করে একটি সম্মিলিত শক্তির উত্থান ঘটায়।
জাতীয়তাবাদ নেতিবাচক অর্থেও ব্যবহৃত হতে পারে। উগ্র জাতীয়তাবাদ তার প্রকৃষ্ট উদাহরণ। জাতীয়তাবাদের সমালোচকগণ মনে করেন জাতীয়তাবাদের ধারণা মানুষকে এক অর্থে ঐক্যবদ্ধ করলেও মূলত মানুষকে সংকীর্ণমনা করে দেয় এবং মানুষে মানুষে বিভেদ সৃষ্টি করে। আর জাতীয়তাবাদে ধর্মের উপস্থিত থাকলে সে জাতীয়তাবাদ উগ্র জাতীয়তাবাদে রূপ নিতে পারে। তখন ভিন্ন ধর্ম ও মতাবলম্বীরা নানাভাবে আক্রান্ত হতে পারেন।
এছাড়া জাতীয়তাবাদের ধারণা যুদ্ধের ও জন্ম দিয়েছে। দ্বিতীয় বিশ্বযুদ্ধে জার্মানির চ্যান্সেলর এডলফ হিটলার জার্মান জাতিকে উগ্র জাতীয়তাবাদে উদ্বুদ্ধ করে যুদ্ধের ময়দানে টেনে এনেছিলেন। নৃশংস সেই যুদ্ধে জার্মান বাহিনীর বর্বর বৃক্ষটির মূলে জলসেচন করেছিল জার্মান জাতীয়তাবাদ।
আমেরিকান দার্শনিক এবং ইতিহাসবিদ হান্স কোহন ১৯৪৪ সালে লিখেছিলেন যে ১৭ শতাব্দীতে জাতীয়তাবাদের উত্থান হয়েছিল। ঐকমত্য হলো জাতীয়তাবাদ একটি ধারণা হিসেবে ১৯ শতকে প্রতিষ্ঠিত হয়েছিলো। অনেক রাজনৈতিক বিজ্ঞানী আধুনিক দেশ রাষ্ট্রের ভিত্তি এবং সার্বভৌমত্বের ধারণা সম্পর্কে তাত্ত্বিক ধারণা করেছেন। রাষ্ট্রবিজ্ঞানে জাতীয়তাবাদের ধারণাগুলি এই তাত্ত্বিক ভিত্তি থেকেই আঁকে।
খুলাফায়ে রাশেদীন

খুলাফায়ে রাশেদীন (), বা সাধারণভাবে রাশেদীন বা রাশিদুন, বলতে ইসলামের প্রথম চারজন খলিফাকে বোঝায়। তাদের খিলাফতকে রাশিদুন খিলাফত বলা হয়। চারজন খলিফা হলেন – আবু বকর (রা.) (৬৩২–৬৩৪ খ্রিস্টাব্দ), উমর ইবনুল খাত্তাব (রা.) (৬৩৪–৬৪৪ খ্রিষ্টাব্দ), উসমান ইবন আফফান (রা.) (৬৪৪–৬৫৬ খ্রিস্টাব্দ) ও আলী ইবন আবী তালিব (রা.) (৬৫৬–৬৬১ খ্রিস্টাব্দ)। এছাড়াও হাসান ইবনে আলীকেও (৬৬১ খ্রিস্টাব্দ) মাঝেমধ্যে খুলাফায়ে রাশেদীনদের অন্তর্ভুক্ত করা হয়। তারা সকলেই মুহাম্মাদের সহচর ও আত্মীয় ছিলেন এবং তার মৃত্যুর পর ইসলামের নেতৃত্ব দেন ও ন্যায় বিচার প্রতিষ্ঠা করেন 
খুলাফায় রাশেদিন নামক এই ধারণাটির উৎপত্তি ঘটে আব্বাসীয় খিলাফতের সময়কালে। মুহাম্মদের একটি হাদিস হতে শব্দটি নেওয়া হয়েছে। হাদিসটি নিম্নরূপ,
রাশিদুন খলিফারা সিরিয়া (৬৩৭), আর্মেনিয়া (৬৩৯), মিশর (৬৩৯) ও সাইপ্রাস (৬৫৪) ছাড়াও সমগ্র পারস্য জয় করে আরব ছাড়িয়ে ইসলামকে ব্যাপকভাবে বিস্তৃত করেছিলেন।
উল্লেখ্য, এই সময়রেখাতে সালের শুরু থেকে খলিফাদের শাসনামল দেখানো হয়েছে, কিন্তু খলিফাদের শাসনামল সেই সালের শুরু থেকে নাও হতে পারে এবং মাঝে বা শেষের দিকেও হতে পারে।
নচিকেতা (ঋষি)

নচিকেতা (সংস্কৃত: नचिकेत, ) হিন্দু পৌরাণিক থেকে আত্মা এবং ব্রাহ্মণের প্রকৃতি সম্পর্কিত শিশু চরিত্র। গল্পটি কঠ উপনিষদ্‌-এ (খ্রিষ্টপূর্ব ৫ম শতাব্দী) বলা হয়, যদিও নামটি তার আগে বিভিন্ন তথ্যসূত্রে উল্লেখ রয়েছে। তাকে স্বয়ং জ্ঞান, শরীর থেকে মৃত্যু, যম দেবতা দ্বারা মানুষের আত্মা (পরম স্বত্ত্বা) বিচ্ছেদ শেখানো হয়। নচিকেতা জাগতিক ইচ্ছা, যা ক্ষণজীবী, তা প্রত্যাখ্যান জন্য উল্লেখযোগ্য। নবজন্মে আত্মার মুক্তির জন্য তার একমনা সাধনা উল্লেখযোগ্য
ফখরুদ্দীন আহমদ

ড. ফখরুদ্দীন আহমেদ ১৯৪০ সালের ১লা মে বাংলাদেশের মুন্সীগঞ্জ জেলার টংগিবাড়ী উপজেলার ধীপুর ইউনিয়নের রব নগরকান্দি গ্রামে জন্মগ্রহণ করেন। তার পিতার নাম ড. মহিউদ্দিন আহমেদ।
ফখরুদ্দীন আহমেদ ঢাকা বিশ্ববিদ্যালয় থেকে অর্থনীতি বিষয়ে ১৯৬০ এবং ১৯৬১ সালে যথাক্রমে স্নাতক এবং স্নাতকোত্তর উভয়টিতেই প্রথম শ্রেণিতে উত্তীর্ণ হন। তিনি যুক্তরাষ্ট্রের মাসাচুয়েটসের উইলিয়ামস কলেজ থেকে উন্নয়ন অর্থনীতিতে মাস্টার্স এবং প্রিন্সটন বিশ্ববিদ্যালয় থেকে অর্থনীতিতে ডক্টরেট সম্পন্ন করেন।
শিক্ষাজীবন সম্পন্নের পর তিনি কিছুকাল ঢাকা বিশ্ববিদ্যালয়ে শিক্ষকতা করেন। এরপর তিনি তৎকালীন পাকিস্তানের কর্মকমিশনে যোগ দেন। বাংলাদেশের স্বাধীনতার পর তিনি ১৯৭৮ সাল পর্যন্ত বাংলাদেশ কর্মকমিশনে চাকরি করেন।
সে বছরই তিনি বিশ্বব্যাংকে যোগদান করেন এবং সময়ের ব্যাবধানে বিভিন্ন পদ পার করে ব্যাংকের উপরাষ্ট্রপতির পদে অধিষ্ঠিত হন। ২০০১ সালের ১৯শে নভেম্বর তিনি বিশ্বব্যাংকের তার পদ থেকে পদত্যাগ করেন এবং বাংলাদেশের কেন্দ্রীয় ব্যাংকের (বাংলাদেশ ব্যাংক) গভর্নর হিসেবে যোগদান করেন।
৩০শে এপ্রিল ২০০৫ সালে গভর্নর হিসেবে তার মেয়াদ অতিক্রমের পর তিনি পল্লী কর্ম সহায়ক ফাউন্ডেশন (পি.কে.এস.এফ) কর্মরত ছিলেন।
রাজনৈতিক দলগুলোর দ্বারা সৃষ্ট বিশৃঙ্খল অবস্থার পরিপ্রেক্ষিতে ২০০৭ সালের ১২ই জানুয়ারি তৎকালীন রাষ্ট্রপতি ইয়াজউদ্দিন আহম্মেদ দেশে জরুরি অবস্থা ঘোষণা করেন। একই সাথে সেনা সমর্থিত একটি তত্ত্বাবধায়ক সরকার গঠিত হয় যার প্রধান উপদেষ্টা হিসেবে ফখরুদ্দীন আহমেদকে নিয়োগ করা হয়। ফখরুদ্দিন আহমেদ ক্ষমতা গ্রহণের মধ্য দিয়ে ইতঃপূর্বে রাষ্ট্রপতিকে প্রধান উপদেষ্টা করে গঠিত তত্ত্বাবধায়ক সরকার বিলুপ্ত হয়। ফখরুদ্দিন আহমেদ দায়িত্ব গ্রহণের পর তৎকালীন জাতীয় জীবনে রাজনৈতিক ও সামাজিক অস্থিরতা হ্রাসে গুরুত্বপূর্ণ অবদান রাখার জন্য বেশ প্রশংসিত হন। সে সময় বিশ্বের সর্বাধিক দুর্নীতিগ্রস্ত দেশ হিসেবে পরিচিত বাংলাদেশে ফখরুদ্দীন আহমেদ দুর্নীতিবিরোধী নানান কার্যক্রম পরিচালনা করেন। সে সময় দেশের প্রায় ১৬০ জন রাজনীতিবিদ, সরকারি কর্মকর্তা, নিরাপত্তা কর্মকর্তার নামে অর্থ আত্মসাৎ, ও অন্যান্য দুর্নীতির অভিযোগ এনে মামলা করা হয়। এসময় দেশের ভূতপূর্ব দুই প্রধানমন্ত্রী খালেদা জিয়া এবং শেখ হাসিনাকে গ্রেপ্তার করা হয়। ২০০৮ সালের ২৯শে ডিসেম্বর জাতীয় সংসদ নির্বাচন অনুষ্ঠিত হয় এবং এতে আওয়ামী লীগ দুই তৃতীয়াংশ আসনে জয়ী হয়ে সরকার গঠন করলে ফখরুদ্দিন আহমেদ গঠিত তত্ত্বাবধায়ক সরকার বিলুপ্ত হয়। এরপর থেকে ফখরুদ্দিন আহমেদ জনসম্মুখের আড়ালে রয়েছেন।
সাহাবিদের তালিকা

যেসকল ব্যক্তিবর্গ জীবিত থাকা অবস্থায় ইসলামের নবি মুহাম্মদকে সরাসরি দেখা ও সাক্ষাৎ লাভ করেছেন; তার হাতে ইসলাম গ্রহণ করেছেন এবং তার সাহচর্য লাভ করেছেন; অতঃপর ইসলামের প্রতি বিশ্বাস থাকা অবস্থায় মৃত্যুবরণ করেছেন তাঁকে ইসলামের পরিভাষায় নবির সাহাবি () বলা হয়। ইসলামি বিশ্বাস অনুযায়ী, সাহাবিরা ইসলামের ইতিহাসে অত্যন্ত গুরুত্বপূর্ণ ব্যক্তি।
বর্ণমালার ক্রমানুসারে সাজানো:
৬. হযরত ফারওয়াহ বিনতে আমর ( রাঃ )
[[বিষয়শ্রেণী:সাহাবা]]
[[বিষয়শ্রেণী:মক্কার ব্যক্তি]]
[[বিষয়শ্রেণী:মদিনার ব্যক্তি]]
গান্ধী আশ্রম ট্রাস্ট

গান্ধী আশ্রম নোয়াখালী জেলায় অবস্থিত একটি জনহিতকর ও সমাজকল্যাণমূলক প্রতিষ্ঠান। ১৯৪৬ সালে জাতিগত সংঘাত পর মহাত্মা গান্ধী নোয়াখালী জেলা এর বেগমগঞ্জ উপজেলা ভ্রমণ করেন এরং ১৯৪৭ সালের ২৯ জানুয়ারি গান্ধী বর্তমানে সোনাইমুড়ি উপজেলার জয়াগ বাজার নামক স্থানে পরিদর্শনের জন্য গেলে, সেখানকার তৎকালীন জমিদার ব্যরিস্টার হেমন্ত কুমার ঘোষ তার সকল সম্পত্তি গান্ধীজির আদর্শ প্রচার এবং গান্ধীজির স্মৃতি সংরক্ষণের একটি ট্রাস্টের মাধ্যমে জন্য দান করেন এবং গান্ধীজির নামে একটি আশ্রম প্রতিষ্ঠা করেন।
ট্রাস্টটি প্রথমে আম্বিকা কালিগঙ্গা চ্যেরিটেবল ট্রাস্ট হিসেবে নিবন্ধন কৃত হলেও ১৯৭৫ সালে এটি নাম পরিবর্তিত হয়ে গান্ধি আশ্রম ট্রাস্টে পরিনত হয়। গান্ধি আশ্রমে গান্ধিজির নামে একটি জাদুঘর ও আছে যাতে গান্ধিজির তখনকার নোয়াখালী সফরের একশতাধিক ছবি ও ব্যবহৃত জিনিসপত্র ও প্রকাশিত লেখা সংরক্ষিত আছে।
১৯৭১ সালে বাংলাদেশের মুক্তিযুদ্ধের পর, গান্ধী আশ্রমের দৃষ্টিভঙ্গি ও উদ্দেশ্যের পরিবর্তন ঘটে। তখন দাতব্য কার্যক্রমের পাশাপাশি দরিদ্র ও অনগ্রসরদের উন্নয়ন ও কল্যাণের লক্ষ্যে কার্যক্রম গ্রহণ করা হয়। বর্তমানে, গান্ধী আশ্রম ট্রাস্টের প্রধান লক্ষ্য হচ্ছে জীবনযাত্রার উন্নত মানের উন্নয়ন। বর্তমানে আশ্রমটি একটি ট্রাষ্ট হিসেবে পল্লি উন্নয়নের কাজ করছে।
আবদুল মান্নান (রাজনীতিবিদ)

মেজর (অব:) আবদুল মান্নান একজন বাংলাদেশি রাজনীতিবিদ ও শিল্পোদ্যক্তা। তিনি ১৯৯১, ফেব্রুয়ারি ১৯৯৬ ও ২০০১ সালের জাতীয় সংসদ নির্বাবনে ঢাকা-১০ আসন থেকে বাংলাদেশ জাতীয়তাবাদী দলের (বিএনপি) মনোনয়নে সংসদ সদস্য নির্বাচিত হন। পরবর্তীতে একিউএম বদরুদ্দোজা চৌধুরীর নেতৃত্বে বিকল্পধারা বাংলাদেশ গঠিত হলে তিনি বিকল্পধারায় যোগদান করেন। বর্তমানে দলটির মহাসচিবের দায়িত্ব পালন করছেন।
আবদুল মান্নান পাকিস্তান সেনাবাহিনীতে চাকুরীজীবন শুরু করেন এবং ১৯৮০'র দশকে পোশাক কারখানা স্থাপনের মাধ্যমে বিশেষ সাফল্য লাভ করেন। বাংলাদেশে ওয়াইম্যাক্স ইনটারনেট সার্ভিস প্রদানে তিনি পথিকৃতের ভূমিকা পালন করেন। তিনি বাংলালায়ন ওয়াইম্যাক্স, সানম্যান গ্রুপ এবং বাংলাদেশ ইন্ডাস্ট্রিয়াল ফিনান্স কোম্পানি লিমিটেডের চেয়ারম্যান হিসেবে দায়িত্ব পালন করছেন। সানম্যান গ্রুপ ছাড়াও তিনি বেশ কিছু প্রতিষ্ঠান পরিচালনা করেন। এর মধ্যে উল্লেখযোগ্য হল, ইস্টার্ন ইন্সুরেন্স লিমিটেড, পানীয়, এয়ারলাইন্স ও ওষুধ ব্যবসা ইত্যাদি।
আবদুল মান্নান ১৯৪২ সালে নোয়াখালী জেলার সোনাপুরের দক্ষিণের চর শুল্যকিয়া ইউনিয়নের ইসহাকপুর গ্রামে এক প্রভাবশালী জমিদার পরিবারে জন্ম নেন। তার পিতার নাম ইসহাক মিয়া। চার ভাই চার বোনের মাঝে তিনি সবার বড়। তিনি নোয়াখালী জিলা স্কুল থেকে মাধ্যমিক পর্যায় শেষ করে ফেনী কলেজ থেকে উচ্চ মাধ্যমিক সম্পন্ন করেন। এরপর তিনি তদানীন্তন পাকিস্তান সামরিক বাহিনীতে যোগ দেন। ১৯৬২ সালে তিনি পাকিস্তান সামরিক শিক্ষালয় থেকে ডিগ্রি পাস করেন।
বাংলাদেশের স্বাধীনতা যুদ্ধের পর আবদুল মান্নান পাকিস্তান সামরিক বাহিনী ছেড়ে বাংলাদেশ সামরিক বাহিনীতে যোগদান করেন। ১৯৭৪ সালে সামরিক বাহিনী থেকে অবসর গ্রহণ করেন। অবসর গ্রহণের পর আজিম মান্নান গার্মেন্টস নামে ব্যবসা প্রতিষ্ঠান প্রতিষ্ঠা করেন। বর্তমানে যা সানম্যান গ্রুপ নামে পরিচিত।
আবদুল মান্নান ১৯৯১ সালে জাতীয় সংসদ নির্বাচনে ঢাকা-১০ আসন থেকে শেখ হাসিনাকে পরাজিত করে সংসদ সদস্য নির্বাচিত হয়ে রাজনীতির অঙ্গণে আলোচনায় আসেন। এ সময় তিনি বস্ত্র মন্ত্রণালয়ের প্রতিমন্ত্রী হিসেবে দায়িত্ব পালন করেন। তিনি ফেব্রুয়ারি ১৯৯৬ ও ২০০১ সালের জাতীয় সংসদ নির্বাবনেও একই আসন থেকে বাংলাদেশ জাতীয়তাবাদী দলের (বিএনপি) হয়ে সংসদ সদস্য নির্বাচিত হন।
২০০৪ সালে একিউএম বদরুদ্দোজা চৌধুরীর নেতৃত্বে বিকল্পধারা বাংলাদেশ গঠিত হলে তিনি বিকল্পধারায় যোগদান করেন। বর্তমানে দলটির মহাসচিবের দায়িত্ব পালন করছেন।
বিভিন্ন সময় সংবাদমাধ্যমে ও বইয়ে প্রকাশিত তথ্যানুসারে, আবদুল মান্নান বাংলাদেশের স্বাধীনতা যুদ্ধের সময় পাকিস্তানের অনুগত ছিলেন। লেখক ও গবেষক মহিউদ্দিন আহমদ লিখিত ২০১৭ সালে প্রকাশিত ‘আওয়ামী লীগ: যুদ্ধদিনের কথা ১৯৭১’ বইয়ে এক সাক্ষাৎকারে শমসের মবিন চৌধুরী বলেন, ১৯৭১ সালের ৩০শে মার্চ মেজর মান্নানের নেতৃত্বে পাকিস্তান সেনাবাহিনীর একটি কমান্ডো ইউনিট চট্টগ্রামের আনোয়ারা উপজেলায় অভিযান পরিচালনা করে। এছাড়া, ১৯৭১ সালে পাকিস্তান সেনাবাহিনীর ১৪ ডিভিশনের অধীন ৩ কমান্ডো ব্যাটালিয়নের অধিনায়ক (তৎকালীন পূর্ব পাকিস্তানে) ব্রিগেডিয়ার জহির আলম খানের (জেড এ খান) সে সময়কার ঘটনা নিয়ে লিখিত ‘দ্য ওয়ে ইট ওয়াজ’ নামক বইয়ে ঢাকা থেকে চট্টগ্রামে পাকিস্তান সেনাবাহিনীর পাঠানো একটি কমান্ডো ইউনিটে মেজর মান্নানকে যুক্ত করার কথা উল্লেখ করেন। যদিও আব্দুল মান্নান পাকিস্তান সেনাবাহিনীর কমান্ডো অভিযানে অংশ নিয়ে বাংলাদেশের স্বাধীনতা যুদ্ধের বিপক্ষে অবস্থানের কথা অস্বীকার করেছেন।
মৌলভীবাজার জেলা

মৌলভীবাজার জেলা বাংলাদেশের উত্তর -পূর্বাঞ্চলের সিলেট বিভাগের একটি প্রশাসনিক অঞ্চল। এটি বাংলাদেশের একটি “এ” শ্রেণীভুক্ত জেলা।
উত্তরে সিলেট জেলা, দক্ষিণে ভারতের ত্রিপুরা, পূর্বে ভারতের আসাম ও ত্রিপুরা, পশ্চিমে হবিগঞ্জ জেলা। জেলার প্রধান নদ-নদী ৬ (ছয়)টি- মনু, বরাক, ধলাই, সোনাই, জুড়ী ও কুশিয়ারা।
মৌলভীবাজার জেলা ৭টি উপজেলা, ৭টি থানা, ৫টি পৌরসভা, ৬৭টি ইউনিয়ন, ৮৯৯টি মৌজা, ২০১৫টি গ্রাম ও ৪টি সংসদীয় আসন নিয়ে গঠিত।
মৌলভীবাজার জেলায় মোট ৭টি উপজেলা রয়েছে। উপজেলাগুলো হল:
শাহ মোস্তফা-এর বংশধর মৌলভী সৈয়দ কুদরতউল্লাহ অষ্টাদশ শতাব্দীর মাঝামাঝি মনু নদীর উত্তর তীরে কয়েকটি দোকানঘর স্থাপন করে ভোজ্যসামগ্রী ক্রয় বিক্রয়ের সুযোগ সৃষ্টি করেন। মৌলভী সৈয়দ কুদরতউল্লাহ প্রতিষ্ঠিত এ বাজারে নৌ ও স্থলপথে প্রতিদিন লোকসমাগম বৃদ্ধি পেতে থাকে। ক্রেতা-বিক্রেতার সমাগমের মাধ্যমে মুখে মুখে ছড়িয়ে পড়ে মৌলভীবাজারের খ্যাতি।
কীর্তিমান ব্যক্তিত্ব : হয়রত শাহ মোস্তফা (র:), মৌলভী সৈয়দ কুদরতউল্লাহ, মুক্তিযুদ্ধের বীর সেনানী হামিদুর রহমান,কবি মুজাফফর খান, সৈয়দ মুজতবা আলী, প্রাক্তন প্রাদেশিক ও জাতীয় পরিষদ সদস্য, খ্যাতিমান রাজনীতিবিদ ও দানশীল ব্যক্তিত্ব মো. কেরামত আলী,পাকিস্তান জাতীয় পরিষদের সর্বকনিষ্ঠ সদস্যমোহাম্মদ মুহিবুর রহমান , জাতীয় পরিষদ সিলেটের প্রথম মহিলা সদস্য বেগম সিরাজুন্নেসা চৌধুরী, সাবেক স্পীকার হুমায়ুন রশীদ চৌধুরী, অর্থমন্ত্রী এম সাইফুর রহমান, গবেষক ড. রঙ্গলাল সেন প্রমুখ।
মুক্তিযুদ্ধ : মুক্তিযুদ্ধে মৌলভীবাজার ছিল ৪ নং সেক্টরের অধীন। সেক্টর কমান্ডার ছিলেন সি.আর.দত্ত। মৌলভীবাজার সদরের ঘরোয়া গ্রামের হত্যাকাণ্ড, নড়িয়া গ্রামের গণহত্যা, রাজনগর পাঁচগাঁও এর গণহত্যা, বড়লেখা ও কুলাউড়ার বধ্যভূমিতে নারকীয় হত্যাযজ্ঞ আজও মানুষকে কাঁদায়। ৮ ডিসেম্বর মৌলভীবাজার শত্রুমুক্ত হয়।এ জেলাকে <nowiki>"</nowiki>ফগা<nowiki>"</nowiki> হিসেবেও অনেকসময় হাস্যকৌতুক করা হয়,যা সম্পূর্ণ মজার ছলেই ব্যবহৃত হয়।
মৌলভীবাজার এর অর্থনীতির প্রধান ভীত হলো চা শিল্প ও রাবার শিল্প। এ জেলায় প্রচুর পরিমানে চা ও রাবার উৎপাদিত হয়। এ ছাড়াও জেলার অর্থনীতিতে পর্যটন শিল্পও বিশেষ ভাবে উল্ল্যেখযোগ্য, তা ছাড়াও এখানে গড়ে উঠেছে বিভিন্ন ধরনের ছোট বড় শিল্প(সংখ্যায় যদিও অনেক সীমিত)- যা মৌলভীবাজার জেলার অর্থনীতিকে করছে সমৃদ্ধশালী।
লালমনিরহাট জেলা

লালমনিরহাট জেলা বাংলাদেশের উত্তর-পশ্চিমাঞ্চলের রংপুর বিভাগের একটি প্রশাসনিক অঞ্চল।
লালমনিরহাট জেলার উত্তরে ভারতের পশ্চিমবঙ্গ, দক্ষিণে রংপুর জেলা ও কুড়িগ্রাম জেলা, পূর্বে কুড়িগ্রাম জেলা, পশ্চিমে নীলফামারী জেলা।
লালমনিরহাট জেলায় মোট ৫টি উপজেলা রয়েছে; এগুলো হলোঃ
এ জেলার নাম কেন লালমনিরহাট হলো সে সম্পর্কে বেশ কয়েকটি মত চালু আছে। সেগুলো হলো-
লালমনিরহাট সদর উপজেলায় বাংলাদেশ প্রত্নতত্ত্ব অধিদপ্তর এর তালিকাভুক্ত একটি প্রত্নতাত্ত্বিক স্থাপনা আছে। সেটি হচ্ছে নিদারিয়া মসজিদ। এছাড়া আছে ৬৯ হিজরি তথা ৬৯০ খ্রিস্টাব্দের হারানো মসজিদ। এটির নাম সাহাবায়ে কেরাম জামে মসজিদ।
লালমনিরহাট জেলার মোট জনসংখ্যা ১২,৫৬,০৯৯। মোট পুরুষ ৬২৮,৭৯৯ এবং মোট মহিলা ৬২৭,৩০০ জন। লালমনিরহাটের জনসংখ্যার ঘনত্ব ১০০০/কিমি। বেশিরভাগ লোক বাংলায় কথা বলে। এই জেলার বেশিরভাগই নাগরিকই মুসলিম। 
লালমনিরহাট জেলায় ১টি বিশ্ববিদ্যালয়, ৩৫টি কলেজ, ১৬৩টি মাধ্যমিক বিদ্যালয়, ৪৩টি নিম্ন মাধ্যমিক বিদ্যালয়, ৭৮টি মাদ্রাসা, ৭৫৪টি প্রাথমিক বিদ্যালয়, ৩টি পলিটেকনিক ইনস্টিটিউট, এবং প্রায় ২০০টি কিন্ডারগার্টেন রয়েছে। জেলার শিক্ষার হার ৫৫.৬৫%। জেলার উল্লেখযোগ্য শিক্ষা প্রতিষ্ঠিানের মধ্যে রয়েছেঃ
লালমনিরহাট জেলা হাসপাতাল (১০০ শয্যা বিশিষ্ট), নিরাময় ক্লিনিক, দোয়েল ক্লিনিক "বর্তমানে দোয়েল গেস্ট হাউজ" ইত্যাদি।
এছাড়াও এখানে স্বাস্থ্য বিভাগ, "গণপ্রজাতন্ত্রী বাংলাদেশ সরকার" এর আওতাধীন স্বাস্থ্যসেবা কার্যক্রম সুন্দর ভাবে চালু রয়েছে।
কৃষি প্রধান হলেও বিভিন্ন ব্যবসা-বাণিজ্য নিয়ে এই জেলা। ৭২.৭৮% মানুষ কৃষক, ১০.৪৯% ব্যবসায়ী, ৩.৪৬% শ্রমিক এবং ৪.৪৫% চাকুরীজীবি। 
বাস, ট্রেন, সাইকেল, ভ্যান, রিক্সা, অটো রিক্সা এছাড়াও একটি প্রাচীন বিমান বন্দর আছে।
নীলফামারী জেলা

নীলফামারী জেলা বাংলাদেশের উত্তর-পশ্চিমাঞ্চলের একটি জেলা (দ্বিতীয় স্তরের প্রশাসনিক ইউনিট)। এটি রংপুর বিভাগের (বাংলাদেশের আটটি বিভাগের একটি যা ২০১০ খ্রিষ্টাব্দের ২৫ জানুয়ারিতে সপ্তম বিভাগ হিসাবে গঠিত হয়) আটটি জেলার একটি অন্যতম সীমান্তঘেষা জেলা। এ জেলার সদর বা রাজধানীর নামও নীলফামারী। নীলফামারী জেলার উত্তর সীমান্তে ভারতের জলপাইগুড়ি জেলা এবং অন্য দিকে লালমনিরহাট জেলা, রংপুর জেলা, দিনাজপুর জেলা ও পঞ্চগড় জেলা অবস্থিত।
নীলফামারী জেলাকে নীলের দেশ বলা হয়। এই জেলার সাংস্কৃতিক ঐতিহ্য ও ভূ-সংস্থান বেশ সমৃদ্ধ যা অন্যান্য জেলা থেকে এই জেলাকে কিছুটা হলেও আলাদা করেছে। জেলার উত্তর দিক উচু ও খরা পিরিত অঞ্চল, পূর্ব দিক তিস্তার বালুকাময় এলাকা, এই উচু ও বালুময় ভূমি ধীরে ধীরে দক্ষিণপশ্চিম দিকে উর্বর কৃষি জমিতে পরিণত হয়েছে। নীলফামারী অতীত ইতিহাসের অনেক সাক্ষী বহন করে। এ জেলায় সত্যপীরের গান, হাঁস খেলা, মাছ খেলাসহ অনেক উৎসব ও মেলার আয়োজন হয়।
নীলফামারী একটি কৃষি প্রধান জেলা। এ জেলার ৬৮.৫% মানুষ কৃষির উপর নির্ভরশীল। এখানকার প্রধান শিল্প বয়ন, চাল, বাশবেত প্রভৃতি। দারোয়ানী বস্ত্র কল এ জেলার সর্ববৃহৎ শিল্প প্রতিষ্ঠান। এছাড়া উত্তরা ইপিজেড ও সৈয়দপুর বিসিক শিল্প নগরীর মত শিল্প পার্ক।
দুই শতাধিক বছর পূর্বে এ অঞ্চলে নীল চাষের খামার স্থাপন করে ইংরেজ নীলকরেরা। এ অঞ্চলের উর্বর ভূমি নীল চাষের অনুকূল হওয়ায় দেশের অন্যান্য এলাকার তুলনায় নীলফামারীতে বেশি সংখ্যায় নীলকুঠি ও নীল খামার গড়ে ওঠে। ঊনবিংশ শতাব্দীর শুরুতেই দুরাকুটি, ডিমলা, কিশোরগঞ্জ উপজেলা, টেঙ্গনমারী প্রভৃতি স্থানে নীলকুঠি স্থাপিত হয়।
সে সময় বৃহত্তর রংপুর অঞ্চলের মধ্যে নীলফামারীতেই বেশি পরিমাণে শস্য উৎপাদিত হতো এখানকার উর্বর মাটির গুণে। সে কারণেই নীলকরদের ব্যাপক আগমন ঘটে এতদঅঞ্চলে। গড়ে ওঠে অসংখ্য নীল খামার। বর্তমান নীলফামারী শহরের তিন কিলোমিটার উত্তরে পুরাতন রেল স্টেশনের কাছেই ছিল একটি বড় নীলকুঠি। তাছাড়া বর্তমানে অফিসার্স ক্লাব হিসেবে ব্যবহৃত পুরাতন বাড়িটি ছিল একটি নীলকুঠি।ধারণা করা হয়, স্থানীয় কৃষকদের মুখে ‘নীল খামার’ রূপান্তরিত হয় ‘নীল খামারী’তে। আর এই নীলখামারীর অপভ্রংশ হিসেবে উদ্ভব হয় নীলফামারী নামের।
রাজধানী ঢাকা থেকে উত্তর-পশ্চিম দিকে প্রায় ৪০০ কিঃমিঃ দুরে ১৫৮০.৮৫ বর্গ কিলোমিটার আয়তন বিশিষ্ট নীলফামারী জেলার অবস্থান, যা কর্কটক্রান্তি রেখার সামান্য উত্তরে, ২৫°৪৪´ উত্তর অক্ষাংশ থেকে ২৬°১৯´ উত্তর অক্ষাংশ এবং ৮৮°৪৪´ পূর্ব দ্রাঘিমাংশ থেকে ৮৯°১২´ পূর্ব দ্রাঘিমাংশে অবস্থিত। এ জেলার এবং উত্তরে ভারতের পশ্চিমবঙ্গ, দক্ষিণে রংপুর জেলা, পূর্বে রংপুর জেলা ও লালমনিরহাট জেলা, পশ্চিমে দিনাজপুর জেলা ও পঞ্চগড় জেলা।
১৮৭৫ সালে মহকুমা ও পরে ১৯৮৪ সালে জেলায় উন্নীত হয়। প্রথম নির্বাচিত জেলা পরিষদ চেয়ারম্যান ছিলেন এডভোকেট মমতাজুল হক। জুলাই গণ-অভ্যূত্থানের পর নতুন অন্তরবর্তী সরকার গঠিত হলে ২০২৪ সালের ১৯ আগস্ট জেলা পরিষদ চেয়ারম্যানকে অপসারণ করা হয়।
এই জেলায় মোট ৪ টি পৌরসভা
মোট ৬ টি উপজেলা নিয়ে নীলফামারী জেলা।
নীলফামারী জেলায় মোট ৬০ টি ইউনিয়ন পরিষদ রয়েছে।
নীলফামারী মূলত একটি কৃষি নির্ভর জেলা। জেলার অন্যতম প্রধান অর্থকরী ফসল ভুট্টা, ও মরিচ। জেলার ডিমলা ও জলঢাকা উপজেলার তিস্তা নদীর অববাহিকায় প্রচুর ভুট্টার চাষ হয়। ডোমার, ডিমলায় মরিচের চাষ হয়। এছাড়া আলু, ধান, গম, সরিষা, পাট, তামাক প্রচুর পরিমাণে উৎপাদিত হয়।
অষ্টক নিয়ম

অষ্টক নিয়ম অনুসারে পরমাণুসমূহ একে অপরের সাথে এমনভাবে সংযুক্ত হতে চায় যাতে তাদের প্রতিটির সর্ববহিস্থ যোজ্যতা স্তরে আটটি ইলেকট্রন থাকে।
যেমনঃ-উদাহরণ হিসেবে বলা যেতে পারে আয়নিক বন্ধন যা জোড় পরমাণুর মধ্যে একটি সাধারণ ধর্ম, সেখানে এই আয়নিক বন্ধন গঠন করে এরকম একটি নিম্ন বৈদ্যুতিন কার্যকারিতার ধাতু (যেমন সোডিয়াম) এবং দ্বিতীয়টি উচ্চ ইলেক্টোম্যাগনেটিক কার্যকরিতার ধাতু (যেমন ক্লোরিন) এরা বন্ধন গঠন করে অধাতু হিসেবে।
একটি ক্লোরিন পরমাণুর তৃতীয় এবং বাইরের ইলেক্ট্রন শেলের মধ্যে সাতটি ইলেক্ট্রন থাকে, প্রথম এবং দ্বিতীয় শেল যথাক্রমে দুটি এবং আটটি ইলেক্ট্রন দ্বারা ভরা হয়।  ক্লোরিনের প্রথম বৈদ্যুতিন সত্ত্বা (ক্লোরিন যখন ক্লোরিন তৈরির জন্য একটি ইলেকট্রন অর্জন করে তখন শক্তি নির্গত হয়)তখন নির্গত শক্তির পরিমাণ হলো 349 kg/m[1]  হাইপোথেটিকাল দ্বিতীয় বন্ধনটি গঠনের জন্য দ্বিতীয় ইলেকট্রন যুক্ত করতে যে শক্তি প্রয়োজন হয় যা রাসায়নিক বন্ধন গঠনের মাধ্যমে পুনরুদ্ধার করা যায় না।  ফলে ক্লোরিন খুব ঘনভাবে সন্নিনিবিষ্ট যৌগ তৈরি করে যেখানে এর বাইরের কক্ষপথে আটটি ইলেক্ট্রন রয়েছে (সম্পূর্ণ অক্টেট), ক্লোর মতো −
একটি সোডিয়াম পরমাণুর বাইরেরতম ইলেকট্রন শেলের মধ্যে একটি একক ইলেকট্রন থাকে, প্রথম এবং দ্বিতীয় শেলগুলি যথাক্রমে দুটি এবং আটটি ইলেক্ট্রন দিয়ে পূর্ণ থাকে। ফলে এই বাহ্যিক ইলেক্ট্রনটি অপসারণ করতে কেবল প্রথম আয়নায়ন শক্তি প্রয়োজন যার পরিমাণ প্রায় +495.8 kg/m,হিসেবে খুবই অল্প পরিমাণ শক্তি।  বিপরীতে, দ্বিতীয় ইলেকট্রন গভীর দ্বিতীয় ইলেকট্রন শেলের মধ্যে থাকে এবং এই ইলেক্ট্রনটি অপসারণের জন্য প্রয়োজনীয় দ্বিতীয় আয়নায়ন শক্তিটি আরও বড়: প্রায়+4562 kg/mole [২]  সুতরাং, সোডিয়াম বেশিরভাগ ক্ষেত্রে একটি যৌগ তৈরি করবে যেখানে এটি একটি একক ইলেকট্রন হারিয়েছে এবং সর্বশেষ কক্ষপথে আটটি ইলেক্ট্রন থাকবে।
সোডিয়াম পরমাণু থেকে ক্লোরিন পরমাণুতে ইলেক্ট্রন স্থানান্তর করার জন্য প্রয়োজনীয় শক্তি (সোডিয়ামের 1 ম আয়নীকরণ শক্তির পার্থক্য এবং ক্লোরিনের বৈদ্যুতিন সংযোগ) খুবই অল্প: +495.8 - 349 = +147 kg/mole মাত্র।  এই শক্তি সহজেই সোডিয়াম ক্লোরাইডের ল্যাটিক্স শক্তি দ্বারা প্রতিস্থাপিত করা হয় যার পরিমাণ হলো: −783 kg/mole [1। [3]  এটি এই ক্ষেত্রে অকটেট নিয়মের ব্যাখ্যা সম্পূর্ণ করে।
আউফবাউ নীতি

আউফবাউ নীতি কোনো পরমাণু বা আয়নের ইলেকট্রনের বিন্যাস বা কনফিগারেশন নির্ধারণে ব্যবহৃত হয়। এটি 3d ও 4s অরবিটালদ্বয়ের ইলেকট্রন ধারণক্ষমতার ধারাবাহিকতা প্রকাশ করে। আউফবাউ (aufbau) একটি জার্মান শব্দ, যার অর্থ নির্মাণ করা বা উপরে যাওয়া। এ নীতি হলো:
""কোনো পরমাণুর ইলেক্ট্রনসমূহ তাদের শক্তির উচ্চক্রম অনুসারে প্রবেশ করবে। ""
নীতি অনুযায়ী,
দুটি অরবিটালের মধ্যে কোনটির শক্তি কম বা বেশি, তা অরবিটালদ্বয়ের প্রধান কোয়ান্টাম সংখ্যা ও সহকারী কোয়ান্টাম সংখ্যা দ্বারা নির্ণীত হয়।
প্রধান কোয়ান্টাম সংখ্যা (n) ও সহকারী কোয়ান্টাম সংখ্যা (l) এর যোগফল (n+l) এর মাধ্যমে কোনো অরবিটালের শক্তি নির্ণয় করা হয়।
যেমন:
3d ও 4s অরবিটালের মধ্যে –
3d এর জন্য n=3 এবং l=2 সুতরাং n+l = 3+2=5
4s এর জন্য n=4 এবং l=0 সুতরাং n+l = 4+0=4
4s অরবিটালের শক্তি কম। সুতরাং 4s অরবিটালে আগে ইলেকট্রন প্রবেশ করবে,পরে 3d অরটিলে ইলেকট্রন প্রবেশ করবে।
1s < 2s < 2p < 3s < 3p < 4s < 3d < 4p < 5s < 4d < 5p < 6s < 4f < 5d < 6p < 7s
তবে d এবং f উপস্তরের বিন্যাস একটু ভিন্ন রকমের।
যদি d উপস্তর পূর্ণ বা অর্ধ পূর্ণ হওয়ার জন্য ১টি ইলেকট্রন কম থাকে অর্থাৎ ৯টি বা ৪টি ইলেকট্রন থাকে, তাহলে পরবর্তী উপস্তর থেকে একটি ইলেকট্রন d উপস্তরে স্থানান্তরিত হয় ।
উদাহরণ: ক্রোমিয়াম Cr(24), তামা Cu(29), মলিবডেনাম Mo (42), রূপা Ag (47) এর ইলেকট্রন বিন্যাস ।
আর Ra (88) এর উপস্তর 7s পূর্ণ হওয়ার পর বর্ণিত ধারা অনুযায়ী Ac(89) এ বাড়তি ইলেকট্রন 5f এ প্রবেশ না করে 6d তে প্রবেশ করে। অবশ্য এর পর ইলেকট্রন গুলো Pa(91) থেকে Lr(103) পর্যন্ত মৌলগুলোতে এক এক করে 5f এ প্রবেশ করে । Lr(103) মৌলে 5f পূর্ণ হওয়ার পর নিয়মানুযায়ী 6d উপস্তর ইলেকট্রন প্রবেশ করতে থাকে.
Banerjee book house India kolkata Sodepur
মেলোডিক ডেথ মেটাল

মেলোডিক ডেথ মেটাল ডেথ মেটাল জন্‌রা (Genre) বা ধারার একটি উপধারা ।
ডেথ মেটালের ভোকালের ধরন হেভি মেটাল থেকেও রুক্ষ, গিটারের কাজ আরো বেশি তীক্ষ্ন ড্রামের কাজে রয়েছে প্রচন্ডতা। ডেথ মেটালের মেলো উপধারায় রয়েছে সত্যিকার অর্থেই মেলোডির ব্যবহার। ড্রামিং এ দুর্দান্ত ছন্দ, গিটারের রিফে অনুপম সুরের দ্যোতনা- এগুলো মেলো-ডেথ মেটালের কিছু বিশেষ গুণাবলি।
বর্ণনামূলক ভাষাবিজ্ঞান

ভাষাবিজ্ঞানের আলোচনায় ভাষাবৈজ্ঞানিক বর্ণনা বা বর্ণনামূলক ভাষাবিজ্ঞান বলতে একটি বাক-সম্প্রদায়ে ভাষা কীভাবে প্রকৃতপক্ষে ব্যবহৃত হয় (বা অতীতে কীভাবে ব্যবহৃত হত) তার বস্তুনিষ্ঠ বিশ্লেষণ ও বর্ণনাকে বোঝানো হয়।
ভাষাবিজ্ঞানের সমস্ত উচ্চশিক্ষায়তনিক গবেষণাকর্ম বর্ণনামূলক হিসেবে গণ্য করা হয়। অন্যান্য বৈজ্ঞানিক শাস্ত্রের মতো এখানেও বস্তুনিষ্ঠভাবে বাস্তবতাকে বর্ণনা করার প্রচেষ্টা করা হয় এবং ভাষা কীরকম হওয়া উচিত, এ সংক্রান্ত সমস্ত পূর্বধারণাজাত পক্ষপাত পরিহার করা হয়। 
আধুনিক বর্ণনামূলক ভাষাবিজ্ঞানে ভাষাকে সাংগঠনিক দৃষ্টিকোণ থেকে পর্যবেক্ষণ করা হয়, যার দৃষ্টান্ত বিখ্যাত মার্কিন ভাষাবিজ্ঞানী লিওনার্ড ব্লুমফিল্ড ও অন্যান্যদের গবেষণাকর্মে পরিলক্ষিত হয়। এই ধরনের ভাষাবিজ্ঞানে বিভিন্ন পদ্ধতি ব্যবহার করে ভাষার বর্ণনা করা হয়, যেমন মৌলিক উপাত্ত সংগ্রহ ও বিভিন্ন ধরনের উদ্ঘাটন পদ্ধতি (elicitation method)।
ভাষাবৈজ্ঞানিক বর্ণনার সাথে প্রায়শই ভাষিক বিধানবাদের পার্থক্য করা হয়। ভাষিক বিধানবাদ সাধারণত শিক্ষাব্যবস্থায় ও প্রকাশনা খাতে বিদ্যমান, যেখানে কোনও ভাষার প্রমিত বা মানরূপের ব্যবহারকে বিধিবিধানের মাধ্যমে উৎসাহিত করা হয় বা বলপূর্বক প্রতিষ্ঠা করা হয়।
ঐতিহাসিক ভাষাবিজ্ঞান

ঐতিহাসিক ভাষাবিজ্ঞান () ভাষার পরিবর্তন ও তার পরিণামের গবেষণা। ঐতিহাসিক ভাষাবিজ্ঞান শাখাটির মাধ্যমেই একটি আধুনিক শাস্ত্র হিসেবে ভাষাবিজ্ঞানের গোড়াপত্তন ঘটেছিল। ১৭৮৬ সালে অপেশাদার ভাষাবিদ স্যার উইলিয়াম জোনস গ্রিক, লাতিন ও সংস্কৃতের তুলনা করে এদের একটি সাধারণ পূর্বসূরী ভাষা তথা ইন্দো-ইউরোপীয় ভাষাপরিবারের অস্তিত্ত্ব সম্পর্কিত অনুকল্প দাবী করেছিলেন; এই সালকেই ঐতিহাসিক ভাষাবিজ্ঞানের জন্মবছর হিসেবে গণ্য করা হয়। তবে একই সময়ে কিছু হাঙ্গেরীয় ভাষাবিদ ফিনীয় ভাষার সাথে হাঙ্গেরীয় ভাষা ও অন্যান্য উরালীয় ভাষা যে একই ভাষাপরিবারের অন্তর্গত, তা প্রস্তাব করেছিলেন।
১৯ শতকের প্রায় পুরোটা জুড়ে ঐতিহাসিক ভাষাবিজ্ঞান ব্যাপকভাবে অধীত ও গবেষিত হয়। বেশির ভাগ ঐতিহাসিক ভাষাবিজ্ঞানীই ছিলেন জার্মান কিংবা জার্মানিতে প্রশিক্ষণপ্রাপ্ত। এরা ছিলেন তুলনামূলক ভাষাবিজ্ঞানী। তারা সমসাময়িক বিভিন্ন ভাষার মধ্যে তুলনা করে তাদের বংশ-ইতিহাস বের করার চেষ্টা করতেন। ১৯শ শতকে শেষে এসে কিছু তরুণ ভাষাবিজ্ঞানী দাবী করেন যে কালের সাথে ধ্বনি পরিবর্তন সুনির্দিষ্ট নিয়ম মেনে চলে; অর্থাৎ যেকোন ভাষায় নির্দিষ্ট প্রতিবেশে একটি প্রদত্ত ধ্বনি একই নিয়মে পরিবর্তিত হয়। "নব্যব্যাকরণবিদদের" এই অনুকল্প ঐতিহাসিক ভাষাবিজ্ঞানে বিপ্লব আনে, এবং পরবর্তী একশ বছর ধরে এটি অমোঘ নিয়ম হিসেবেই বিবেচিত হয়।
তবে ইদানীং ভাষার পরিবর্তন বিষয়ক গবেষণায় কিছু চাঞ্চল্যকর উপাত্ত বেরিয়ে এসেছে, যা নব্যব্যাকরণবিদদের প্রস্তাবের সাথে ঠিক খাপ খায় না। ভাষা বৈচিত্র্য (vairation) ও ভাষার পরিবর্তনের মধ্যে যোগসূত্র স্থাপন করা সম্ভব হয়েছে। ফলে ঐতিহাসিক ভাষাবিজ্ঞানের গবেষণাও একটি নতুন দিকে মোড় নিয়েছে।
হালখাতা

হালখাতা হলো বছরের প্রথম দিনে দোকানপাটের হিসাব আনুষ্ঠানিকভাবে হালনাগাদ করার প্রক্রিয়া। বছরের প্রথম দিনে ব্যবসায়ীরা তাদের দেনা-পাওনার হিসাব সমন্বয় করে এদিন হিসাবের নতুন খাতা খোলেন। এজন্য খদ্দেরদের বিনীতভাবে পাওনা শোধ করার কথা স্মরণ করিয়ে দেওয়া হয়; শুভ হালখাতা কার্ড'-এর মাধ্যমে ঐ বিশেষ দিনে দোকানে আসার নিমন্ত্রণ জানানো হয়। এই উপলক্ষে নববর্ষের দিন ব্যবসায়ীরা তাদের খদ্দেরদের মিষ্টিমুখ করান। খদ্দেররাও তাদের সামর্থ্য অনুযায়ী পুরোনো দেনা শোধ করে দেন। আগেকার দিনে ব্যবসায়ীরা একটি মাত্র মোটা খাতায় তাদের যাবতীয় হিসাব লিখে রাখতেন। এই খাতাটি বৈশাখের প্রথম দিনে নতুন করে হালনাগাদ করা হতো। হিসাবের খাতা হাল নাগাদ করা থেকে "হালখাতা"-র উদ্ভব। বাংলাদেশ ও ভারতের পশ্চিমবঙ্গের বিভিন্ন জেলায় ছোট বড় মাঝারি যেকোনো দোকানেই এটি পালন করা হয়ে থাকে।
মূলত হালখাতার আচারটি বাঙালি মুসলমানদের দারা শুরু হয়েছিল। বাঙালিরা হালখাতা শুরু করার আগে, হালখাতার প্রথম পাতায় "বিসমিল্লাহির রহমানির রহিম" ও "এলাহি ভরসা" লেখেন। ‘হাল’ শব্দটি ফার্সি ভাষা থেকে এসেছে। ফারসি শব্দ ‍‍‘হাল‍‍’ এর অর্থ হচ্ছে ‍‍‘নতুন‍‍’। একসময় বাংলার নবাব মুর্শিদকুলি খাঁ একটি নতুন রীতি প্রচলন করেন, যেটি একসময় ‘পুণ্যাহ‍‍’ হিসেবে পরিচিত ছিল। কালের পরিক্রমায় ‘পুণ্যাহ‍‍’ উৎসব হারিয়ে গেলেও হালখাতা এখনও স্বমহিমায় টিকে রয়েছে। হালখাতা খোলার আগে পুরান ঢাকার মুসলমানরা হালখাতার দাওয়াতের আয়োজন করেন। এই হালখাতার দাওয়াতের পূর্বে শুভ হালখাতার দাওয়াতের পত্র বিতরণ করা হয় নিমন্ত্রণ জানাতে। এই দাওয়াতকে ঘিরে দোয়া মাহফিল ও মিলাদ মাহফিলের মতন বিভিন্ন বাঙালি ধর্মীয় আচার পালন করা হয়। নতুন বছরের শুরুতে ব্যবসার মঙ্গল কামনা করেন। এইসব মাহফিল শেষে মিষ্টান্ন বিতরণ করা হয়। অনেক ব্যবসায়ীরা পহেলা বৈশাখের আগের দিন ও পরের দিনের মাঝের যেকোন একটি দিন বেছে নেয় হালখাতার দাওয়াত, দোয়া ও মিলাদ পরানোর জন্য। নববর্ষের দিন সকল ক্রেতা বা দর্শকদের মিষ্টি ও ঠান্ডা পানীয় দিয়ে আপ্যায়ন করে বাঙালি মুসলমান ব্যবসায়ীরা।
হালখাতার মাধ্যমে ক্রেতা-বিক্রেতার মাঝে সৌহার্দপূর্ণ সম্পর্কের সেতুবন্ধন তৈরি হয়। পরে হিন্দুরা এই প্রথা গ্রহণ করে। পহেলা বৈশাখের সকালে সনাতন ধর্মাবলম্বী দোকানী ও ব্যবসায়ীরা সিদ্ধিদাতা গণেশ ও বিত্তের দেবী লক্ষ্মীর পূজা করে থাকেন এই কামনায় যে, তাদের সারা বছর যেন ব্যবসা ভাল যায়। 
দেবতার পূজার্চনার পর তার পায়ে ছোঁয়ানো সিন্দুরে স্বস্তিকা চিহ্ন অঙ্কিত ও চন্দন চর্চিত খাতায় নতুন বছরের হিসেব নিকেশ আরম্ভ করা হয়। এই দিন ক্রেতাদের আনন্দদানের জন্য মিষ্টান্ন, ঠাণ্ডা পানীয় প্রভৃতির ব্যবস্থা করে থাকেন ব্যবসায়ীরা। অনেক ব্যবসায়ী অক্ষয় তৃতীয়ার দিনেও "হালখাতা" বা "শুভ মহরৎ" পূজা করে থাকেন।
জাহাঙ্গীরনগর

জাহাঙ্গীরনগর ঢাকা শহরের প্রাচীন নাম। মোগল শাসন কালে সম্রাট জাহাঙ্গীরের নামানুসারে ঢাকার নাম রাখা হয় জাহাঙ্গীরনগর।
১৬১০ সালে সুবেদার ইসলাম খান চিশতি ঢাকায় বাংলার রাজধানী স্থানান্তর করেন। প্রথমবারের মত ঢাকা রাজধানী হওয়ার মর্যাদা লাভ করে। তিনি মুঘল সম্রাট জাহাঙ্গীরের নামানুসারে ঢাকার নামকরণ করেন "জাহাঙ্গীর নগর"। ১৬১৩ সালে মৃত্যুর আগে সুবেদার দলুয়া বা ধোলাই নদীর (বর্তমান বুড়িগঙ্গা) তীরে একটি দুর্গ প্রতিষ্ঠা করেন যার নাম ছিল “কেল্লা-ই-জাহাঙ্গীর”। এই কেল্লাতেই পরবর্তীকালে ইংরেজরা নবাব সিরাজদৌলার স্ত্রী-সন্তানদের বন্দী করে রেখে ছিল।
এই নামটির প্রতি শ্রদ্ধা জানাতে, ১৯৭০ সালে জাহাঙ্গীরনগর মুসলিম বিশ্ববিদ্যালয় যা পরবর্তী কালে জাহাঙ্গীরনগর বিশ্ববিদ্যালয় হিসাবে ঢাকার অদূরে সাভার এলাকায় প্রায় ৬৯৭.৫৬ একর এলাকায় একটি সম্পূর্ণ আবাসিক পাবলিক বিশ্ববিদ্যালয় প্রতিষ্ঠিত হয়েছিল।
নিল্‌স হেনরিক আবেল

নিল্‌স হেনরিক আবেল (নরওয়েজীয়: Niels Henrik Abel) (আগস্ট ৫, ১৮০২ - এপ্রিল ৬, ১৮২৯) একজন নরওয়েজীয় গণিতবিদ। তিনি নরওয়ের ফিন্ডোতে দরিদ্র এক ধর্মযাজকের কুঁড়েঘরে জন্মগ্রহণ করেন।
১৮২২ সালে আবেল ক্রিস্টিয়ানিয়া বিশ্ববিদ্যালয়ে যোগ দেন। কিন্তু সম্পূর্ণ নিজ উদ্যোগে গণিত অধ্যয়ন করেন। তার অগ্রজ হোল্মবোয়ে তার মধ্যে সম্ভাবনা দেখতে পেয়েছিলেন। বিশ্ববিদ্যালয় থেকে স্নাতক হবার পর তিনি বার্লিন ও প‍্যারিসে অধ্যয়ন করেন। আ ক্রেলে-র সাথে বার্লিনে সাক্ষাৎ হয়। ক্রেলে-র কাছ থেকে তিনি প্রভূত সহায়তা পান ও তার সাথে মিলে "Journal für die Reine und Angewandte Mathematik" নামের গবেষণা পত্রিকা প্রতিষ্ঠা করেন। প্যারিসে থাকাকালীন অবস্থায় অসাধারণ কৃতিত্বের পরিচয় দিলেও সে অনুযায়ী সুনাম পাননি। ১৮২৭-এর মে-তে নরওয়েতে ফিরে আসেন। স্বদেশে ফিরে তিনি কোন চাকরি পাননি, তাই দরিদ্রতার সাথে যুদ্ধ করেই গবেষণা চালিয়ে যান। ২৬ বছর বয়সে যক্ষ্মায় আক্রান্ত হয়ে অকালে মৃত্যুবরণ করেন। বার্লিন থেকে তার কাছে অধ্যাপনার চাকুরির নিয়োগপত্র আসে, কিন্তু তার কিছুদিন আগেই তিনি মারা যান।
আবেলের গবেষণার বিখ্যাত ফলাফলগুলো নিম্নরূপ:
বীজগণিত ও গাণিতিক বিশ্লেষণ নিয়ে আবেলের কাজ ছিল সুপাঠ্য এবং তার সময়কার সর্বোচ্চ মানের গাণিতিক গবেষণা হিসেবে পরিগণিত।
এরিক টেম্পল বেল

এরিক টেম্পল বেল (ফেব্রুয়ারি ৭ ১৮৮৩, পিটারহেড, স্কটল্যান্ড - ডিসেম্বর ২১ ১৯৬০, ওয়াটসনভিল, ক্যালিফোর্নিয়া, যুক্তরাষ্ট্র) ছিলেন একজন গণিতবিদ ও বৈজ্ঞানিক কল্পকাহিনী লেখক।
গণিতবিদদের জীবন নিয়ে বেলের লেখা "Men of Mathematics" বইটি বহু পাঠককে গণিত অধ্যয়নে উৎসাহিত করে।
জর্জ ডেভিড বার্কফ

জর্জ ডেভিড বার্কফ (২১ মার্চ ১৮৮৪- ১২ নভেম্বর ১৯৪৪) ছিলেন একজন মার্কিন গণিতবিদ। তিনি গতি ব্যবস্থাসমূহ (dynamical systems) ও আর্গডিক তত্ত্বের (Ergodic theory) উপর গুরুত্বপূর্ণ অবদান রাখেন। বার্কফ তার প্রজন্মের গণিতবিদদের মধ্যে নেতৃস্থানীয় ছিলেন এবং তার সময়ে তাকে অনেকেই শ্রেষ্ঠ মার্কিন গণিতবিদ বলে বিবেচনা করতেন।
বার্কফ ১৮৮৪ সালের ২১শে মার্চ মিশিগানের ওভারিসেল শহরতলীতে জন্মগ্রহণ করেন। তার পিতা ডেভিড বার্কফ এবং মাতা জেন গেরট্রুড ডপার্স। গণিতবিদ গ্যারেট বার্কফ (১৯১১-১৯৯৬) তার পুত্র।
বার্কফ ১৯০৮ মার্গারেট এলিজাবেথ গ্রাফটাসকে বিয়ে করেন এবং তার সাথে বিবাহিত ছিলেন। দুজনের তিনটি সন্তান ছিল, বারবারা, গণিতবিদ গ্যারেট বার্কহফ (১৯১১-১৯৯৬) এবং রডনি।
জর্জ বুল

জর্জ বুল () (২রা নভেম্বর, ১৮১৫—৮ই ডিসেম্বর, ১৮৬৪) ছিলেন একজন ব্রিটিশ গণিতবিদ ও দার্শনিক যাকে গাণিতিক যুক্তিবিজ্ঞানের (mathematical logic) জনকদের একজন হিসাবে গণ্য করা হয়। তিনি বুলিয়ান বীজগণিত সম্পর্কে 1847 সালে The Mathematical Analysis of Logic বই প্রথম প্রকাশিত করেন। ১৮৫৪ সালে তার প্রধান কাজ "Investigation of the Laws of Thought" বের হয়। তিনি যে প্রকার প্রতীকী যুক্তিবিজ্ঞান নির্মাণ করেন, তার উপর ভিত্তি করে পরবর্তীতে বুলিয়ান বীজগণিতের গবেষণা শুরু হয়। বর্তমান সময়ের কম্পিউটিং এবং বীজগণিতে এই বুলিয়ান বীজগণিতের গুরুত্ব রয়েছে। বুল, ডি মরগান এবং অন্যান্যদের কাজ আধুনিক বিধিগত বীজগণিতের নির্মাণে সাহায্যকারী ভূমিকা রাখে।
বুলের গবেষণাকর্মের উপরে পরবর্তিতে উইলিয়াম স্ট্যানলি জেভন্স, অগাস্টাস দ্য মরগান, চার্লস পিয়ার্স, এবং উইলিয়াম আর্নস্ট জনসন কাজ করেছেন।
বুলের গবেষণাকর্ম বহুদিন যাবত যুক্তিবিদরা ব্যতীত অন্যদের কাছে অপরিচিত ছিল। বুলীয় বীজগণিতের ব্যবহারিক কোনো প্রয়োগ বহুদিন যাবত অনাবিষ্কৃত ছিল। বুলের মৃত্যুর ৭০ বছর পরে ক্লদ শ্যানন ইউনিভার্সিটি অফ মিশিগান এ অধ্যয়নরত অবস্থায় দর্শন বিষয়ে পড়াশোনা করতে গিয়ে বুলিয়ান বীজগণিতের খোঁজ পান। পরবর্তীতে ম্যাসাচুসেটস ইন্সটিটিউট অফ টেকনোলজিতে পড়ার সময় শ্যানন তার মাস্টার্সের থিসিসে দেখান, কীভাবে বুলিয়ান বীজগণিতের মাধ্যমে টেলিফোন রাউটিং সুইচের তড়িৎ-যান্ত্রিক রিলেসমূহের নকশা সঠিকভাবে করা যায়। তিনি আরো দেখান, এধরনের বর্তনী দিয়ে বুলিয়ান বীজগণিতের বিভিন্ন সমস্যা সমাধান করা সম্ভব। তড়িৎ বর্তনী দিয়ে যুক্তিবিদ্যার গণনা হলো আধুনিক কম্পিউটার বিজ্ঞানের মূল ভিত্তি।
কন্সতান্তিন কারাতেওদোরি

কন্সতান্তিন কারাতেওদোরি (গ্রিক: Κωνσταντίνος Καραθεοδωρής) (১৩ সেপ্টেম্বর, ১৮৭৩ – ২ ফেব্রুয়ারি, ১৯৫০) ছিলেন একজন গ্রিক গণিতবিদ।
কন্সতান্তিন কারাতেওদোরি বার্লিনে জন্মগ্রহণ করেন। তার শৈশব কাটে ব্রাসেলসে। তার পিতা স্টেফানোস ছিলেন একজন আইনজীবী, তিনি বেলজিয়াম, সেন্ট পিটার্সবার্গ ও বার্লিনে অটোমান সাম্রাজ্যের রাষ্ট্রদূত হিসেবে দায়িত্ব পালন করেন। তার মাতা দেস্পিনা (জন্মনাম পেত্রোকক্কিনোস) ছিলেন চিওস দ্বীপের অধিবাসী। তার পিতামাতা দুজনেই গ্রিক ছিলেন। কারাতেওদোরির পরিবার বসনোচরি বা ভিসা থেকে আগত, যা কন্সতান্তিনোপলের প্রতিষ্ঠিত ও সম্মানিত স্থান ছিল এবং এই পরিবারের সদস্যরা বিভিন্ন গুরুত্বপূর্ণ সরকারি পদে অধিষ্ঠিত ছিল।
ওগ্যুস্তাঁ-লুই কোশি

ওগ্যুস্তাঁ-লুই কোশি () (২১শে আগস্ট, ১৭৮৯, প্যারিস, ফ্রান্স – ২৩শে মে, ১৮৫৭, সো, ফ্রান্স) একজন ফরাসি গণিতবিদ, প্রকৌশলী ও পদার্থবিজ্ঞানী ছিলেন। তিনি গণিতশাস্ত্রের অনেকগুলি শাখায় অগ্রপথিকসুলভ অবদান রাখেন, যাদের মধ্যে বাস্তব ও জটিল বিশ্লেষণ, বিন্যাস দলের তত্ত্ব এবং পরম্পরা বলবিজ্ঞান বিষয়ক গবেষণা উল্লেখ্য। তিনি প্রায় এককভাবে বিমূর্ত বীজগণিতের জটিল বিশ্লেষণ ও বিন্যাস দলের তত্ত্ব গবেষণা ক্ষেত্রগুলি প্রতিষ্ঠা করেছিলেন। এ ছাড়া তিনি অসীম ধারার অভিসৃতি ও অপসৃতি, ব্যবকলনীয় সমীকরণসমূহ, নির্ণায়ক, সম্ভাবনা ও গাণিতিক পদার্থবিজ্ঞান বিষয়ে গবেষণা সম্পাদন করেন। তিনি তাঁর পূর্ববর্তী লেখকদের বীজগণিতের সাধারণীয়তা নামক আবিষ্করণী (Heuristic) মূলনীতিটি প্রত্যাখ্যানকারী প্রথম কিছু গণিতবিদদের একজন ছিলেন, যারা কলনবিদ্যার (ক্যালকুলাসের) উপপাদ্যগুলি বিবৃত করেন ও এগুলিকে কঠোর বিধি মেনে প্রমাণ করেন।
একজন জ্ঞানগর্ভ গণিতবিদ হিসেবে কোশি তাঁর সমসাময়িক ও উত্তরসূরীদের উপরে ব্যাপক প্রভাব ফেলেছিলেন। ওলন্দাজ গণিতবিদ হান্স ফ্রয়ডেনটাল বলেছিলেন: "অন্য যেকোনও গণিতবিদের চেয়ে কোশি-র নামেই বেশি সংখ্যায় ধারণা ও উপপাদ্য নামকরণ করা হয়েছে। পদার্থবিজ্ঞানের এক স্থিতিস্থাপকতা বিষয়েই কোশির নামে ১৬টি ধারণা ও উপপাদ্য রয়েছে।"
কোশি একজন বহুলপ্রজ লেখক ছিলেন। তিনি গণিতশাস্ত্র ও গাণিতিক পদার্থবিজ্ঞান ক্ষেত্রের বিভিন্ন বিষয়ের উপরে আনুমানিক আটশত গবেষণামূলক নিবন্ধ ও পাঁচটি পূর্ণাঙ্গ পাঠ্যপুস্তক রচনা করেন।
আর্থার কেলি

আর্থার কেলি () (১৬ই আগস্ট, ১৮২১—২৬শে জানুয়ারি, ১৮৯৫) একজন ব্রিটিশ গণিতবিদ। তিনি বিপরীত ম্যাট্রিক্সের ধারণাসহ ম্যাট্রিক্সের তাৎপর্য তুলে ধরেন এবং এটা তিনি ১৮৫৩ খ্রিষ্টাব্দে প্রকাশ করেন। পরবর্তীতে তিনি ১৮৫৮ খ্রিষ্টাব্দে তার পত্রিকা “Memoir on the theory of Matrices” এ প্রথমে বিশ্লেষণমূলকভাবে ম্যাট্রিক্সকে প্রকাশ করেন। এ কারণে তাকে ম্যাট্রিক্স এর ”জনক” বলা হয়। বিখ্যাত পদার্থবিজ্ঞানী হাইজেনবার্গ ১৯২৫ খ্রিষ্টাব্দে কোয়ান্টাম বলবিদ্যায় ম্যাট্রিক্সের প্রথম ব্যবহার শুরু করেন। গণিতে সমীকরণ জোটের সমাধান , পরিসংখ্যানের সম্ভাবনা তত্ত্বে , উচ্চতর অর্থনীতিতে, ব্যবসায় গণিতে আয়-ব্যয় হিসাব বিনিয়োগ করতে হবে তা বিপরীত ম্যাট্রিক্সের সাহায্যে সহজে নির্ণয় করা যায়।
উইলিয়াম কিংডন ক্লিফোর্ড

উইলিয়াম কিংডন ক্লিফোর্ড (মে ৪, ১৮৪৫ - মার্চ ৩, ১৮৭৯) একজন ইংরেজ দার্শনিক ও গণিতবিদ, যিনি দর্শন বিষয়ক লেখালেখিও করেছেন। হারমান গ্রাসমানের সাথে একত্রে তিনি জ্যামিতিক আলজেব্রার একটি শাখা প্রতিষ্ঠা করেন, যা তার সম্মানার্থে ক্লিফোর্ড আলজেব্রা নাম করণ করা হয়।
রিচার্ড ডেডেকিন্ড

ইউলিয়ুস ভিলহেল্ম রিচার্ড ডেডেকিন্ড () একজন জার্মান গণিতবিদ ছিলেন। তিনি বিমূর্ত বীজগণিত, বীজগাণিতিক সংখ্যাতত্ত্ব ও বাস্তব সংখ্যার ভিত্তির ওপর গুরুত্বপূর্ণ কাজ করেন।
ডেডেকিন্ড ১৮৩১ সালের ৬ই অক্টোবর ব্রাউনশেউইগে জন্মগ্রহণ করেন। তার পিতা ইউলিয়ুস উলরিশ ডেডেকিন্ড ব্রাউনশেউইগের কলেজিয়াম ক্যারোলিনামের প্রশাসক ছিলেন। তার মাতা ক্যারোলিন হেনরিয়েট্টা ডেডেকিন্ড (বিবাহপূর্ব এম্পেরিউস) কলেজিয়ামের একজন অধ্যাপকের কন্যা ছিলেন। রিচার্ডের তিনজন বড় ভাইবোন ছিল। বয়ঃপ্রাপ্ত হওয়ার পর তিনি কখনো ইউলিয়ুস ভিলহেল্ম নাম ব্যবহার করতেন না।
তিনি ১৮৪৮ সাল পর্যন্ত কলেজিয়াম ক্যারোলিনামে পড়াশোনা করেন। ১৮৫০ সালে তিনি গটিঙেন বিশ্ববিদ্যালয়ে ভর্তি হন। সেখানে তিনি অধ্যাপক মরিৎজ স্টার্নের নিকট সংখ্যাতত্ত্ব শিখেন। কার্ল ফ্রিড‌রিশ গাউস সে সময়ে অধ্যাপনা করছিলেন, ডেডেকিন্ড তার শেষ শিক্ষার্থী ছিলেন। ১৮৫২ সালে ডেডেকিন্ড তার "উবার ডি টিওরি ডের ইউলারশেন ইন্টিগ্রালে" শীর্ষক সন্দর্ভের রচনা করে তার ডক্টরেট অর্জন করেন।
ইংরেজি ভাষায়:
জার্মান ভাষায়:
ফেদেরিকো ফেল্লিনি

ফেদেরিকো ফেল্লিনি (; ২০ জানুয়ারি ২০ ১৯২০ - ৩১ অক্টোবর ১৯৯৩) ইতালীয় চলচ্চিত্র পরিচালক ও চিত্রনাট্যকার। তিনি দ্বিতীয় বিশ্বযুদ্ধ পরবর্তী যুগের সবচেয়ে অনন্য ও বিখ্যাত চলচ্চিত্রকারদের একজন। ক্যারিয়ারের শুরুর দিকে তিনি ইতালীয় নব্য-বাস্তবতাবাদী চলচ্চিত্র আন্দোলন শুরুতে গুরুত্বপূর্ণ ভূমিকা রেখেছিলেন, কিন্তু পরে নিজের একটি অনন্য স্টাইল তৈরি করেন। তার সিনেমাগুলো অনেকাংশেই আত্মজীবনীমূলক এবং তিনি বাস্তবতার সাথে অবাস্তব, হ্যালুসিনেশন-মূলক দৃশ্য জুড়ে দিতেন। তার সিনেমায় মানুষের সবচেয়ে উদ্ভট দিকটা সবচেয়ে বেশি প্রকাশিত হয়েছে।
ফেল্লিনির শৈশব-কৈশোরের জীবন খুব একটা ঘটনাবহুল ছিল না, কিন্তু এ সময় কার্টুন আঁকার দক্ষতা অর্জন করেছিলেন। উনিশ বছর বয়সে রোমে আসার পর প্রথমে "Marc'Aurelio" সাময়িকীতে কার্টুন ও কৌতুক ছাপিয়ে জীবিকা নির্বাহ করতেন। দ্বিতীয় বিশ্বযুদ্ধের সময় তিনি "Cico e Pallina" নামের একটি রেডিও প্রোগ্রামের জন্য সংলাপ লিখতেন, এবং এই প্রোগ্রামের অভিনেত্রী জুলিয়েত্তা মাসিনা-কেই ১৯৪৩ সালে বিয়ে করেছিলেন। ১৯৪৪ সালে তার সাথে পরিচালক রোবের্তো রোজেলিনি'র দেখা হয় যিনি তাকে "রোমা, চিত্তা আপের্তা" সিনেমার চিত্রনাট্য লেখার দলে যুক্ত করেন। এই সিনেমা ইতালীয় নব্য-বাস্তবতা আন্দোলন প্রতিষ্ঠায় অগ্রণী ভূমিকা পালন করেছিল এবং এর চিত্রনাট্য লেখায় অংশ নেয়ার জন্য ফেল্লিনি একটি অস্কার মনোনয়নও পেয়েছিলেন।
ফেল্লিনি বেশ দ্রুত ইতালির সবচেয়ে বিখ্যাত চিত্রনাট্যকারদের একজনে পরিণত হন। পিয়েত্রো জের্মি, আলবের্তো লাত্তুয়াদা, ও লুইজি কোমেঞ্চিনি'র মতো পরিচালকদের জন্য চিত্রনাট্য লিখলেও রোজেলিনির সিনেমার চিত্রনাট্যগুলোর জন্য তিনি সবচেয়ে বেশি স্মরণীয় হয়ে আছেন। রোজেলিনির "পাইজা" (১৯৪৬), "ইল মিরাকোলো" (১৯৪৮), ও "এউরোপা '৫১" (১৯৫২) এর চিত্রনাট্য লিখেছিলেন। এর মধ্যে "পাইজা" সম্ভবত নব্য-বাস্তবতাবাদের সবচেয়ে বিশুদ্ধ উদাহরণ, এবং "এউরোপা '৫১" এ প্রথমবারের মতো যুদ্ধপরবর্তী প্রামাণ্যধর্মী নব্য-বাস্তবতা থেকে সরে এসে মনস্তাত্ত্বিক ও অস্তিত্ববিদ্যক বিষয় দেখানো শুরু হয়েছিল।
পরিচালক হিসেবে ফেল্লিনি'র প্রথম সিনেমা লাত্তুয়াদা'র সাথে যৌথভাবে করা "লুচি দেল ভারিয়েতা" (১৯৫১) যাতে প্রাদেশিক, মফস্বল জীবন দেখানো হয়েছিল। একই থিমে পরবর্তীতে আরো দুটি সিনেমা করেন যার মধ্যে শেষটি, "ই ভিতেল্লোনি" (১৯৫৩), প্রথমবারের মতো তাকে বাণিজ্যিক ও শৈল্পিক সফলতা দিয়েছিল। সিনেমাটি ছিল মফস্বলের "mamma's boy" ধরনের মানুষদের নিয়ে এবং অনেকে এখনও একে ফেল্লিনির অন্যতম মাস্টারপিস মনে করেন।
Television commercials
মিখাইল তাল

মিখাইল নিয়েখেমিয়েভিচ তাল (আ-ধ্ব-ব: mʲixa'iɫ̺ n̻ʲɛ'xɛmjɛvʲiʨ t̺al̻ʲ, লাতভীয়: Mihails Tāls, রুশ: Михаил Нехемьевич Таль) (৯ নভেম্বর ১৯৩৬ - ২৮ জুন ১৯৯২) ছিলেন একজন লাতভীয় দাবাড়ু ও অষ্টম বিশ্ব দাবা চ্যাম্পিয়ন।
লাতভিয়ার রিগায় জন্মগ্রহণকারী একজন ইহুদী বংশোদ্ভূত এই দাবাড়ুকে সৃজনশীল প্রতিভাবান ও সর্বকালের সেরা আক্রমণাত্মক খেলোয়াড় হিসেবে গণ্য করা হয়। তার খেলার ধরনে উদ্ভাবনা ও অপ্রত্যাশিত চাল দেখা যায়। বলা হয়ে থাকে যে, "তার জন্য প্রতিটি খেলা ছিল কবিতার মত অননুকরণীয় ও অমূল্য।" তাকে প্রায়ই "মিশা" নামে ডাকা হত, (যা মিখাইল নামের কাউকে সংক্ষেপে ডাকা হয়ে থাকে) এবং "রিগার জাদুকর" নামে অভিহিত করা হত। "দ্য ম্যামথ বুক অব দ্য ওয়ার্ল্ড্‌স গ্রেটেস্ট চেস গেমস" ও "মডার্ন চেস ব্রিলিয়ান্সিস" বই দুটিতে অন্য যে কোন খেলোয়াড়ের চেয়ে তালের অধিক খেলার অন্তর্ভুক্তি রয়েছে। তিনি প্রতিযোগিতামূলক দাবার ইতিহাসে সাবেক দীর্ঘতম সময়ে অপরাজিত থাকার রেকর্ডধারী, ১৯৭৩ সালের ২৩শে অক্টোবর থেকে ১৯৭৪ সালের ১৬ই অক্টোবর পর্যন্ত তিনি ৯৫টি খেলায় (৪৬টি বিজয় ও ৪৯টি ড্র) অপরাজিত ছিলেন। তিং লিরেন ২০১৭ সালের ৯ই আগস্ট থেকে ২০১৮ সালের ১১ই নভেম্বর পর্যন্ত ১০০টি খেলায় (২৯টি বিজয় ও ৭১টি ড্র) অপরাজিত থেকে এই রেকর্ড ভাঙেন।
আনাতোলি কারপভ

আনাতোলি কারপভ (Анато́лий Евге́ньевич Ка́рпов) (জন্ম মে ২৩, ১৯৫১) একজন রুশ গ্র্যান্ডমাস্টার দাবাড়ু ও প্রাক্তন বিশ্ব দাবা চ্যাম্পিয়ন। তিনি ১৯৭৫ সাল থেকে দাবার বিশ্বচ্যাম্পিয়ন ছিলেন। প্রায় দশ বছর ধরে দাবার রাজ্য শাসন করার পরে ১৯৮৫ সালে গ্যারি কাসপারভ এর কাছে হারের মাধ্যমে তিনি বিশ্বচ্যাম্পিয়নের খেতাব হারান। গ্যারি কাসপারভ ১৯৯৩ সালে ফিদে থেকে বের হয়ে যাওয়ায় তিনি তার বিশ্চ্যাম্পিয়ন খেতাব পুনরুদ্ধার করেন। তবে এর আগে এই বিশ্বচ্যাম্পিয়নের খেতাব ফিরে পাওয়ার জন্য তিনি ১৯৮৬ থেকে ১৯৯০ সাল পর্যন্ত গ্যারি কাসপারভের বিপক্ষে তিনটি ম্যাচ খেলেছিলেন। ফিদে এর নতুন বিশ্বচ্যাম্পিয়নশিপ নিয়মের প্রতিবাদ জানিয়ে তিনি খেলা থেকে অবসর গ্রহণ করার আগে ১৯৯৯ সাল পর্যন্ত তিনি তার বিশ্বচ্যাম্পিয়ন টাইটেল ধরে রাখেন। দশকব্যাপী সেরা দাবাড়ুদের মধ্যে নিজের অবস্থান ধরে রাখার কারণে অনেকেই তাকে বিশ্বের সেরা দাবাড়ুর মর্যাদা দিয়েছেন। তিনি সর্বকালের সবচেয়ে সফল টুর্নামেন্ট খেলোয়াড়। এ পর্যন্ত (জুলাই ২০০৫) তিনি ১৬১ বার কোনো টুর্নামেন্টে প্রথম স্থান নিয়ে শেষ করেছেন। ১৯৭৮ থেকে ১৯৯৮ পর্যন্ত তিনি প্রত্যেকটি ফিদে বিশ্ব চ্যাম্পিয়নশিপ ম্যাচে অংশ নেন। তার পেশাদারী রেকর্ড ৩১৬৩ ম্যাচে ১১১৮টি জয়, ২৮৭টি পরাজয়, ও ১৪৮০টি অমীমাংসিত। তার শীর্ষ ইলো রেটিং ২৭৮০। তিনি মোট ৯০ মাস দাবা র‍্যাংকিং এ প্রথম স্থানে ছিলেন যা দাবার ইতিহাসের দ্বিতীয় সর্বোচ্চ।
কারপভ ১৯২৩ সালের ২৩শে মে তৎকালীন সোভিয়েত ইউনিয়ন এর উরালস রাজ্যের জলাতোস্ত এ জন্মগ্রহণ করেন। চার বছর বয়সে তিনি প্রথম দাবা খেলা শেখেন। মাত্র এগারো বছর বয়সেই ক্যান্ডিডেট মাস্টার হয়ে তার প্রতিভার পরিচয় দেন। ১২ বছর বয়সেই তিনি সাবেক বিশ্বচ্যাম্পিয়ন মিখাইল বটভিনিক এর স্কুলে দাবা শেখার সুযোগ পান। বটভিনিক কারপভের সম্পর্কে বলেছিলেন, ' ছেলেটির দাবার ব্যাপারে কোন ধারণাই নেই এবং এই পেশায় তার কোন ভবিষ্যৎ নেই'। তখন নিজের দুরবস্থার কথা কারপভ পরবর্তীকালে স্বীকার করে বলেন বটভিনিকের দেয়া বাড়ির কাজগুলো তাকে এই দূর্বলতাগুলো কাটিয়ে উঠতে বেশ সাহায্য করেছিল। কারপভ বটভিনিকের তত্ত্বাবধানে খুব দ্রুত উন্নতি করতে থাকেন, যার ফলশ্রুতিতে তিনি মাত্র ১৫ বছর বয়সে ১৯৬৬ সালে সোভিয়েত ইউনিয়নের ন্যাশনাল মাস্টার খেতাব পান। এর মাধ্যমে তিনি ১৯৫২ সালে গড়া বরিস স্প্যাসকি এর রেকর্ডে ভাগ বসান।
গ্যারি কাসপারভ

গ্যারি কিমোভিচ কাসপারভ (আইপিএ: 'gar̠i 'kʲimovʲiʨ kasˈpar̠ɑf; রুশ: Га́рри Ки́мович Каспа́ров) (জন্ম এপ্রিল ১৩, ১৯৬৩) একজন দাবা গ্র্যান্ডমাস্টার ও প্রাক্তন বিশ্ব দাবা চ্যাম্পিয়ন। জুলাই ১৯৯৯-এ অর্জিত তার ২৮৫১ ইলো রেটিং সর্বকালের অন্যতম সর্বোচ্চ রেটিং। ফিদের প্রকাশিত জানুয়ারি ২০০৬ তালিকা অনুযায়ী কাসপারভ ২৮১২ পয়েন্টের ইলো রেটিং নিয়ে বিশ্বের এক নম্বর দাবাড়ু। ১৯৮৫ থেকে ২০০৬ পর্যন্ত কাসপারভ রেকর্ডসংখ্যক ২৩ বার এক নম্বর র‌্যাংকিং অর্জন করেন। তিনি ১৯৮৫ থেকে ১৯৯৩ সাল পর্যন্ত অবিসংবাদিত বিশ্ব দাবা চ্যাম্পিয়ন ছিলেন। ২০০০ সালে ভ্লাদিমির ক্রাম্‌নিকের কাছে পরাজয়ের আগ পর্যন্ত তিনি পিসিএ ও ডব্লিউসিএ-র 'ধ্রুপদী' বিশ্ব দাবা চ্যাম্পিয়ন ছিলেন। তিনি এগারো বার দাবা অস্কার জয় করেন।
১০ ফেব্রুয়ারি, ১৯৯৬ সালে ফিলাডেলফিয়া, পেনসিলভানিয়ায় শুরু হওয়া যন্ত্র বনাম মানুষের মধ্যকার আনুষ্ঠানিক খেলা শুরু হয়। এর মাধ্যমেই ডীপ ব্লু প্রথমবারের মতো ঐ সময়ের বিশ্ব চ্যাম্পিয়ন ও শীর্ষস্থানীয় ইলো রেটিংধারী দাবাড়ু হিসেবে গ্যারি কাসপারভের বিরুদ্ধে প্রতিযোগিতায় অবতীর্ণ হয়। এতে সাদা ঘুঁটি ও সিসিলিয়ান ডিফেন্স (বি২২) ১ম খেলায়ই এটি নিয়মিতভাবে সময় নিয়ন্ত্রণ করে ডীপ ব্লু। ফলে গ্যারী কাসপারভ পরাভূত হন।
পরবর্তীতে বাকী ৫টি খেলায় কাসপারভ নিজের নিয়ন্ত্রণে এনে নেন। তিনি ৩টিতে জয়ী এবং বাকী ২টিতে ড্র করেন। সামগ্রীকভাবে ফলাফল ছিল কাসপারভ (৪) - ডীপ ব্লু (২)। (দাবায় জয়ী হলে ১ পয়েন্ট, ড্র / পয়েন্ট এবং পরাজিত ০ পয়েন্ট হিসেবে নিরূপণ করা হয়।) এর মাধ্যমে নিঃসন্দেহে তিনি যন্ত্রচালিত দাবা কম্পিউটার হিসেবে ডিপ ব্লু'র উপর মানুষের প্রভাব প্রতিষ্ঠিত করেন। ১৭ ফেব্রুয়ারি, ১৯৯৬ সালে প্রতিযোগিতাটি শেষ হয়।
পরবর্তীকালে ডীপ ব্লুকে আরো উন্নয়ন ও উন্নততর করার সিদ্ধান্ত গৃহীত হয়। অনানুষ্ঠানিকভাবে একে "ডীপার ব্লু" নামে নামাঙ্কিত করা হয়। মে, ১৯৯৭ সালে ডীপ ব্লু পুনরায় কাসপারভের বিরুদ্ধে প্রতিযোগিতায় লিপ্ত হয়। ৬ খেলার প্রতিযোগিতায় এটি ৩/-২/ পয়েন্টের ব্যবধানে জয়ী হয়। ১১ মে, ১৯৯৭ সালে অনুষ্ঠিত সমাপণী খেলার মাধ্যমে ও কাসপারভের শুরুতেই ভুলের কারণে প্রথম কম্পিউটারচালিত প্রোগ্রাম হিসেবে মানুষের বিরুদ্ধে জয় পায়। এ প্রতিযোগিতার সময় নিয়ন্ত্রণকে মানদণ্ড হিসেবে ধরা হয়েছিল।
থামোরা, স্পেন

থামোরা উত্তর-পশ্চিম স্পেনের কাস্তিয়া ও লেওন স্বায়ত্ত্বশাসিত কমিউনিটির অন্তর্গত থামোরা প্রদেশের রাজধানী শহর। পর্তুগাল সীমান্তের কাছেই এর অবস্থান। সমুদ্রপৃষ্ঠ থেকে এই শহরের গড় উচ্চতা ৬৫২ মিটার।
দমেনিকো জাম্পিয়েরি

দমেনিকো জাম্পিয়েরি (মতান্তরে দমেনিকিনো) (২১ অক্টোবার, ১৫৮১ - ১৫ এপ্রিল, ১৬৪১) বলোনীয় ঘরানার (বা কাররাকাচ্চি ঘরানার) একজন গুরুত্বপূর্ণ ইতালীয় বারোক চিত্রশিল্পী ছিলেন।
দমিনিকো জাম্পিয়েরি ১৫৮১ সালের ২১শে অক্টোবর বোলোনিয়ায় জন্মগ্রহণ করেন। তার ডাকনাম দমেনিকিনো, ইতালীয় ভাষায় যার অর্থ "ছোট দমিনিকো"। তার পিতা একজন জুতা প্রস্তুতকারক ছিলেন। বোলোনিয়ায় তিনি শুরুতে দেনিস কালভার্তের নিকট চিত্রাঙ্কন শিখেন। কালভার্তের সাথে ঝগড়া করে তিনি কাররাচ্চির আক্কাদেমিয়া দেগলি ইনকাম্মিনাতিতে কাজ করতে যান। ১৬০২ সালে তিনি বোলোনিয়া ছেড়ে রোম শহরে পাড়ি জমান এবং আননিবালে কাররাচ্চির তত্ত্বাবধানে অন্যতম প্রতিভাধর শিক্ষানবিশ হয়ে ওঠেন। রোমে তরুণ চিত্রশিল্পী তার থেকে বয়স্ক বোলোনীয় সহকর্মী ফ্রানচেস্কো আলবানি ও গিদো রেনির সাথে বসবাস করতেন এবং তার পরবর্তীকালের প্রধান প্রতিদ্বন্দ্বী জোভান্নি লানফ্রাঙ্কোর সাথে কাজ করতেন।
মিটার

মিটার মেট্রিক পদ্ধতিতে দৈর্ঘ্যের একক। শূন্য মাধ্যমে এক সেকেন্ডের ২৯৯,৭৯২,৪৫৮ ভাগের এক ভাগ সময়ে আলো যে দূরত্ব অতিক্রম করে, তাকে '১ মিটার' হিসাবে সংজ্ঞায়িত করা হয়। বিজ্ঞানীরা প্লাটিনাম ও ইরিডিয়াম নামক মিশ্রিত ধাতুর তৈরি একটি দন্ডের দুই প্রান্তে দুইটি দাগ দেন। ০ ডিগ্রি সেলসিয়াস তাপমাত্রায় ওই দুইটি নির্দিষ্ট দাগের মধ্যকার দূরত্বকে তারা এক মিটার হিসেবে নির্ধারণ করেন।
১৭৯৩ সালে 'মিটার'-কে প্রথম সংজ্ঞায়িত করা হয়, যার পরিমাপ করা পৃথিবীর উত্তর মেরু থেকে ফ্রান্সের রাজধানী প্যারিসের দ্রাঘিমা রেখা বরাবর বিষুবরেখা পর্যন্ত দূরত্বের এক কোটি ভাগের এক ভাগকে এক মিটার হিসেবে ধরা হয়।
পরবর্তীতে প্যারিস মিউজিয়ামে রক্ষিত এক খন্ড 'প্লাটিনাম ও ইরিডিয়ামের তৈরি রড'- এর দৈর্ঘ্যকে মিটার হিসেবে স্বীকৃতি দেওয়া হয়।
দশমিক নির্ভর দৈর্ঘ্যের নামকরণের প্রথম অফিসিয়াল প্রবক্তা জন উইলকিন্স। তিনি ১৮৬৮ সালে নতুন এককের প্রস্তাব দেন। ১৬৭৫ সালে ইতালিয় বিজ্ঞানী টিটো লিভিও বুরাত্তিনি তার রচনা "মিজুরা ইউনিভার্সালি"তে "মিট্রো কাট্টোলিসো" শব্দটি ব্যবহার করেন। গ্রীক ভাষা হতে নেয়া এ শব্দটি ফরাসি ভাষাতে "mètre" রুপে ব্যবহৃত হতে থাকে। ১৭৯৭ সালে ইংরেজি ভাষাতে এই শব্দটি প্রথম ব্যবহৃত হয়।
কাচকি

কাচকি (বৈজ্ঞানিক নাম "Corica") Clupeidae পরিবারের একটি গণের নাম। এগুলো খুব ছোট প্রায় স্বচ্ছ মাছ, যা সচরাচর ভারত, বাংলাদেশ, নেপাল, মিয়ানমার, চীন, প্রভৃতি দেশের নদ-নদী, খাল-বিলে সুলভ।
এই মাছ পুকুরে পাওয়া গেলেও বাণিজ্যিক ভাবে এর চাষ করা হয় না।
দোপেঁয়াজা এবং ভুনা জনপ্রিয়।